Saham Pinjaman dan Saham Keutamaan

Kadang-kadang kita ternampak saham yang mempunyai -PA, -PB, -LA, -LB di belakangnya. Namun pernahkah anda mengambil tahu apakah maksud saham tersebut?

Jika anda sering mengambil tahu tentang pasaran saham, pasti anda pernah membaca atau tahu akan kewujudan saham pinjaman (
loan stock
) dan saham keutamaan (
preference shares
). Artikel ini akan menjelaskan tentang maksud, ciri-ciri serta perbezaan di antara keduanya.

Saham pinjaman

Saham pinjaman ialah sejenis sekuriti yang dikeluarkan untuk membuat pinjaman pelaburan. Ianya boleh menjadi bercagar, tidak bercagar, boleh ditukar dan tidak boleh ditukar.

Kebiasaanya, saham pinjaman ialah pinjaman yang tidak bercagar.
Irredeemable Convertible Unsecured Loan Stock
 (ICULS) adalah sejenis saham pinjaman yang akan diterangkan dibawah.

Irredeemable Convertible Unsecured Loan Stock

Irredeemable Convertible Unsecured Loan Stock

Irredeemable Convertible Unsecured Loan Stock
 atau di dalam Bahasa Malaysia, saham pinjaman tidak bercagar boleh tukar tidak boleh ditebus ialah sekuriti hibrid yang mempunyai gabungan bon dan ekuiti.

ICULS dikeluarkan oleh kerajaan atau syarikat untuk membiayai kos perniagaan sedia ada atau yang baharu. Kebiasaannya, syarikat yang mempunyai kewangan tidak kukuh akan mengeluarkan ICULS untuk mendapatkan modal daripada pelabur sedia ada.

ICULS merangkumi ciri-ciri seperti di bawah:

Ciri-ciri ICULS

Ciri-ciri

Penerangan

Tidak boleh ditebus (irredeemable)

Saham ini tidak boleh ditebus menjadi wang ringgit

Boleh ditukar (convertible)

Saham ini boleh ditukar kepada saham induk pada bila-bila masa sebelum tempoh matang

Tidak bercagar (unsecured)

Tiada cagaran diletakkan sebagai sokongan pinjaman. Justeru, jika berlaku sesuatu terhadap syarikat tersebut, tiada jaminan bahawa duit anda akan dikembalikan daripada saham pinjaman

Seperti yang telah diberitahu di atas, ICULS adalah sekuriti hibrid di mana terdapat gabungan antara bon dan ekuiti. Justeru itu, ICULS mempunyai aliran pembayaran stabil sama seperti bon iaitu dengan pemberian dividen atau faedah kupon yang telah ditentukan dan dibayar secara berkala atau sekurang-kurangnya sekali pada setiap tahun.

ICULS juga mempunyai ciri-ciri yang sama dengan waran seperti mempunyai premium dan tempoh matang. Perbezaannya, penukaran ICULS kepada saham induk adalah wajib. Jika pelabur tidak berbuat demikian, penukaran paksa wajib akan berlaku secara automatik. Kaedah penukaran ICULS terbahagi kepada 2 iaitu:

Nisbah penukaran yang telah ditetapkan
: Contohnya, 5 ICULS bersamaan dengan 1 saham induk seperti yang telah ditetapkan pada tarikh penerbitan.

Nisbah penukaran 1 kepada 1
: Untuk penukaran ini, pelabur perlu membayar perbezaan harga mengikut kadar penukaran yang telah ditetapkan (seperti waran)

Saham keutamaan

Saham keutamaan ialah pemilikan dalam syarikat yang mempunyai tuntutan aset yang tinggi berbanding saham biasa. Perbezaannya dengan saham induk ialah pemegang saham keutamaan tiada hak mengundi di dalam syarikat.

Saham keutamaan ini adalah istimewa dari segi pembayaran dividen dan tuntutan aset, di mana pemegangnya akan diutamakan terlebih dahulu berbanding pemegang saham induk.

Jenis-jenis saham keutamaan

Saham keutamaan ditentukan mengikut empat aspek seperti berikut:

1.
Cumulative

Saham keutamaan kumulatif (
cumulative
) boleh menuntut dividen tertunggak pada tahun sebelumnya manakala saham keutamaan bukan kumulatif (
non-cumulative
) tidak boleh menuntutnya.

2.
Participating

Saham keutamaan penyertaan (
participating
) memberi hak kepada pemiliknya untuk memiliki dividen tambahan dari baki keuntungan setelah pembayaran dividen kepada pemegang saham induk telah dibuat. Manakala saham keutamaan bukan penyertaan (
non-participating
) tidak mempunyai hak tersebut.

3.
Convertible

Saham keutamaan boleh tukar (
convertible
) boleh ditukarkan kepada saham induk manakala saham keutamaan tidak boleh ditukar (
non-convertible
) tidak boleh ditukar kepada saham induk.

4.
 Redeemable

Saham keutamaan boleh ditebus (
redeemable
) mempunyai kelebihan di mana syarikat akan membayar semula apabila telah mencapai tempoh masa yang ditetapkan pada hari penerbitan. Untuk saham keutamaan yang tidak boleh ditebus (
non-redeemable
), tiada pembayaran yang akan dibuat melainkan berlakunya pembubaran syarikat.

Antara saham keutamaan yang biasa didengari di pasaran Bursa Malaysia ialah
Redeemable Convertible Preference Shares
 (RCPS) dan
Irredeemable Convertible Preference Shares
 (ICPS).

Perbandingan di antara saham induk, ICULS dan ICPS

*syarikat ABC digunakan sebagai contoh untuk perbandingan di bawah

Perbezaan di antara saham biasa, ICULS dan ICPS

Saham induk

ICULS

ICPS

Kod saham

ABC

ABC-LA, -LB, -LC

ABC-PA, -PB, PC

Hak mengundi

Ada

Tiada

Tiada (melainkan jika berlaku pembubaran syarikat)

Dividen/ faedah kupon

Ada. Tidak tetap

Ada

Ada. Tetap dan diutamakan

Liquidation

Ada selepas membayar kepada kreditor, pemegang bon dan saham keutamaan

Tiada jaminan

Diberi keutamaan

Tempoh matang

Tiada

Ada

Ada

Penukaran ke saham induk

-

Ada (wajib)

Ada (tidak wajib)

Cara untuk memiliki ICULS atau ICPS

Cara untuk memiliki ICULS dan ICPS adalah sama. Kebiasaannya syarikat akan membuat pengumuman (boleh dilihat di
Company Announcement - Bursa Malaysia
), kemudian pemegang saham syarikat tersebut akan dihubungi melalui surat atau emel. Pelabur juga boleh menghubungi terus kepada
share registrar
 syarikat tersebut. Pelabur boleh memilih untuk
subscribe
 atau tidak kepada saham yang ditawarkan. Jumlah unit yang ditawarkan adalah berdasarkan jumlah unit pemilikan saham syarikat.

Contoh pengumuman ICULS di laman sesawang Bursa Malaysia

Berbaloikah untuk mendapatkannya?

Jika ICULS syarikat tersebut mempunyai premium yang rendah dan saham induk berpotensi untuk bergerak naik, pembelian ICULS adalah dianggap berbaloi. Namun, perlu diingatkan bahawa ICULS adalah berisiko tinggi kerana ianya tidak bercagar.

Bagi ICPS, risiko pemilikan adalah lebih rendah dan pelabur juga akan menjadi keutamaan dari segi pembahagian dividen dan juga tuntutan aset jika berlaku pembubaran syarikat.

Bagaimanapun, soal berbaloi atau tidak terletak kepada tahap risiko yang anda sedia hadapi.

Kesimpulan

Saham pinjaman dan saham keutamaan ini mungkin lebih kompleks berbanding saham induk atau waran, terutama sekali kepada pelabur baru. Justeru itu, sebelum membuat apa-apa pelaburan, pastikan anda membuat kajian terlebih dahulu. Pengiraan risiko kerugian juga perlu dibuat supaya risiko kerugian berada pada tahap paling minima.


Perkara yang Anda Perlu Tahu Mengenai Saham Terbaru Kim Hin Joo

Baru-baru ini MITI telah mengumumkan tawaran saham Kim Hin Joo (Malaysia) Berhad. Buat masa ini, Saham Khas Bumiputera boleh dibeli melalui sistem
saham online MITI
 bermula 29 April 2019 (Isnin) hingga 6 Mei 2019 (Isnin) 12.00 tengahari.

Borang itu kemudian perlu dicetak dan hantarkan selewat-lewatnya  pada 13 Mei (Isnin) pukul 4.30 petang.

Tak pernah dengar Kim Hin Joo?

Mungkin anda tak pernah dengar syarikat Kim Hin Joo ni. Tapi  anda tentu pernah nampak kedai Mothercare yang terletak di kebanyakan shopping mall besar di Malaysia. Kim Hin Joo merupakan pemilik bagi jenama Mothercare di Malaysia.

￼

￼

Mothercare telah pun menjalankan bisnes di Malaysia bermula tahun 1987. Sehingga kini, 16 buah cawangan telah dibuka di seluruh Malaysia dengan sebuah kedai flagship di Suria KLCC.

Barangan yang dijual oleh Mothercare terdiri daripada pakaian bayi, kanak-kanak lelaki dan perempuan, pakaian ibu mengandung, aksesori and mainan bayi.

Saham Kim Hin Joo

Berikut merupakan butiran tentang tawaran saham Kim Hin Joo:

Jumlah Saham Khas: 38,000,000 unit

 Harga par: tiada (RM 0.00)

 Harga Tawaran (Indikatif) : RM 0.45 seunit

Aktiviti Utama Syarikat : Kumpulan KHJ terlibat dalam peruncitan dan pengedaran produk bayi, kanak-kanak dan materniti. Pasaran utama Kumpulan KHJ adalah di Malaysia. Kegiatan perniagaan Kumpulan KHJ dikategorikan dan diringkaskan seperti berikut:

Peruncitan produk bayi, kanak-kanak dan materniti melalui kedai Mothercare, ELC SIS, kedai dalam talian Mothercare, saluran jualan dalam talian dan pameran barangan bayi; dan

Pengedaran produk bayi, kanak-kanak dan materniti kepada peruncit tempatan, serta peruncit dan pengedar luar negara.

Penyenaraian Saham : Disenaraikan di Pasaran ACE- Private Placement

Bank Penasihat : UOB Kay Hian Securities (M) Sdn. Bhd. (194990-K)

Pegawai Untuk Dihubungi

Tan Heng Hooi Tel : 03-2147 1926 Email : henghooi@uobkayhian.com

Enelli Abdul Kadir Tel : 03-2147 1927 Email : enellikadir@uobkayhian.com

Gan Teng Yi Tel : 03-2147 1923 Email : tengyi@uobkayhian.com

Sumber:
MITI

Nota: tarikh tutup
permohonan
 adalah 6 Mei 2019 pukul 12.00 tengahari, manakala tarikh tutup
penghantaran borang
 adalah 13 Mei 2019 pukul 4.30 petang.

Untuk cara-cara permohonan saham melalui MITI, anda boleh baca post akan datang atau rujuk remisier masing-masing.


Saham Terkini Patuh Syariah Bagi November 2021

Setiap tahun pada bulan Mei dan November, Majlis Penasihat Syariah Suruhanjaya Sekuriti Malaysia akan mengeluarkan senarai saham patuh syariah yang terkini. Ada yang bertukar daripada tak syariah kepada syariah dan sebaliknya mengikut penilaian dan tanda aras yang teliti.

Untuk kebanyakan pelabur yang melabur dalam saham patuh syariah mungkin kurang menganalisa saham tidak patuh syariah. Jadi, kami masukkan dalam
sector list
 kami saham yang baru sahaja diklasifikasikan sebagai patuh syariah dan tidak patuh syariah untuk memudahkan anda membuat kajian untuk saham-saham ini.

Senarai penuh saham yang baru
diklasifikasikan
 sebagai patuh syariah:
http://www.isaham.my/sector/new-shariah

Senarai penuh saham yang baru
dikeluarkan
 daripada senarai patuh syariah:
http://www.isaham.my/sector/new-non-shariah

Rujukan untuk senarai diatas dan tanda aras yang digunakan:
https://www.sc.com.my/development/icm/shariah-compliant-securities/shariah-compliant-securities-screening-methodology

Garis panduan pelupusan saham yang baru bertukar status kepada tidak syariah:
https://www.isaham.my/blog/apa-nak-buat-saham-bertukar-status-kepada-tak-syariah

IPO baru tersenarai patuh syariah

Antara IPO yang baru disenaraikan sejak Mei 2021 adalah:

Pekat Group Bhd

Nestcon Bhd

CTOS Digital Bhd

Haily Group Bhd

CEKD Bhd

Ecomate Holdings Bhd

Nestcon
 dan
Haily
 masing-masing berada dalam sektor pembinaan. Ia sebenarnya dah dikelaskan sebagai patuh syariah sebelum disenaraikan lagi. Ini termasuk
CTOS
 yang terlibat dalam perniagaan pelaporan kredit,
CEKD
 yang berada di dalam industri pembuatan die-cutting mould serta
Ecomate
 iaitu sebuah syarikat pengeluaran dan pengedaran produk perabot sedia untuk dipasang.

Hanya satu sahaja saham yang tidak dinilai kepatuhan syariahnya sebelum disenaraikan tetapi kini secara rasminya dinilai sebagai patuh syariah, iaitu
Pekat
. Syarikat ini terlibat dalam
sektor green technology
 dengan perekaan, pembekalan dan pemasangan solar photovoltaic (PV) serta loji kuasa (kemudahan solar PV).

IJM Plantations, Pensonic, NTPM, Tan Chong Motor kini patuh syariah

Ada 33 keseluruhan syarikat dalam senarai saham patuh syariah yang baru. Antaranya juga ada disebutkan beberapa saham dalam pasaran LEAP. Selain itu, kita boleh lihat
IJM Plantations
 telah memasuki senarai patuh syariah. Syarikat ini terlibat dalam penanaman dan perdagangan kelapa sawit terutamanya di Malaysia dan Indonesia.

NTPM
 terlibat dalam pembuatan dan perdagangan kertas dan produk penjagaan diri di dalam dan luar negara.
Pensonic
 yang menumpukan kepada pembuatan, pemasangan dan pengedaran produk elektronik dan peralatan rumah elektrik juga kini dinilai patuh syariah.
Tan Chong Motor
 yang terlibat dalam pemasangan, pengedaran dan penjualan kenderaan penumpang dan komersial turut dinilai sebagai patuh syariah.

HLT, Rubberex dan Key Asic memasuki senarai tak patuh syariah

Sejumlah 25 saham telah bertukar status dari syariah kepada tak patuh syariah. Antara highlight yang kami boleh tuliskan ialah HLT, Rubberex, Luster, Parlo, AppAsia dan Key Asic. Mungkin ada yang giat mendagangkan saham ini dalam beberapa bulan kebelakangan ini. Kini anda tidak lagi boleh berbuat demikian. Sekiranya anda memegang saham ini, boleh ikut
panduan kami
 untuk lupuskan saham yang bertukar status ini.


Saham Terkini Patuh Syariah Mei 2019

Setiap tahun pada bulan Mei dan November, Majlis Penasihat Syariah Suruhanjaya Sekuriti Malaysia akan mengeluarkan senarai saham patuh syariah yang terkini. Ada yang bertukar daripada tak syariah kepada syariah dan sebaliknya mengikut penilaian dan tanda aras yang teliti.

Untuk kebanyakan pelabur yang melabur dalam saham patuh syariah mungkin kurang menganalisa saham tidak patuh syariah. Jadi, kami masukkan dalam sector list kami saham yang baru sahaja diklasifikasikan sebagai patuh syariah untuk memudahkan anda membuat kajian untuk saham2 ini.

Senarai penuh saham yang baru
diklasifikasikan
 sebagai patuh syariah:
http://www.isaham.my/sector/new-shariah

Senarai penuh saham yang baru
dikeluarkan
 daripada senarai patuh syariah:
http://www.isaham.my/sector/new-non-shariah

Rujukan untuk senarai diatas dan tanda aras yang digunakan:
https://www.sc.com.my/news/media-releases-and-announcements/sc-releases-updated-list-of-shariah-compliant-securities-by-shariah-advisory-council

Saham Bursa Malaysia Berhad (BURSA) dah patuh syariah

Bursa Malaysia Berhad
 merupakan syarikat yang pasti dikenali oleh semua pelabur, sebab semua akaun CDS di Malaysia dibuka di bawah Bursa Malaysia Berhad. Setiap transaksi pelabur akan memberi pulangan kepada Bursa Malaysia Berhad. Sekiranya market bertambah rancak dan lebih ramai melabur di Bursa Malaysia, pastinya saham syarikat ini akan dapat merasai kesan positif tersebut.

Dengan penukaran status syariah, kini pelabur saham syariah boleh mengkaji saham ini dan membeli menggunakan strategi masing-masing.

Jom melabur syariah
Selamat melabur dalam saham patuh syariah. Seperti tagline Bursa Malaysia-i,
"Live responsibly, invest responsibly, invest shariah"
 - hidup bertanggungjawab, melabur secara bertanggungjawab, dan melabur dalam syariah.


Saham Terkini Patuh Syariah Mei 2020

Setiap tahun pada bulan Mei dan November, Majlis Penasihat Syariah Suruhanjaya Sekuriti Malaysia akan mengeluarkan senarai saham patuh syariah yang terkini. Ada yang bertukar daripada tak syariah kepada syariah dan sebaliknya mengikut penilaian dan tanda aras yang teliti.

Untuk kebanyakan pelabur yang melabur dalam saham patuh syariah mungkin kurang menganalisa saham tidak patuh syariah. Jadi, kami masukkan dalam sector list kami saham yang baru sahaja diklasifikasikan sebagai patuh syariah untuk memudahkan anda membuat kajian untuk saham-saham ini.

Senarai penuh saham yang baru
diklasifikasikan
 sebagai patuh syariah:
http://www.isaham.my/sector/new-shariah

Senarai penuh saham yang baru
dikeluarkan
 daripada senarai patuh syariah:
http://www.isaham.my/sector/new-non-shariah

Rujukan untuk senarai diatas dan tanda aras yang digunakan:
https://www.sc.com.my/development/islamic-capital-market/list-of-shariah-compliant-securities-by-scs-shariah-advisory-council

Garis panduan pelupusan saham yang baru bertukar status kepada tidak syariah:
https://www.isaham.my/blog/apa-nak-buat-saham-bertukar-status-kepada-tak-syariah

Saham BJFOOD dah patuh syariah, boleh la merasa jadi owner Starbucks kat Malaysia

Selama ni bila nak lepas, pergi Starbucks, tak dapat nak jadi owner Starbucks. Sekarang ni, dah boleh sebab
BJFOOD
 dah patuh syariah. Bisnes retail memang mencabar, lagi-lagi dengan musim Covid-19 ni, kurang orang lepak dan berbisnes di Starbucks, tapi sekarang dah boleh monitor rapat-rapat apa pelan dan perancangan mereka untuk terus menjadi kedai kopi terkemuka di dunia. Selain Starbucks Malaysia, BJFOOD juga memiliki restoran jenama Kenny Rogers di Malaysia.

Jom melabur syariah
Selamat melabur dalam saham patuh syariah. Seperti tagline Bursa Malaysia-i,
"Live responsibly, invest responsibly, invest shariah"
 - hidup bertanggungjawab, melabur secara bertanggungjawab, dan melabur dalam syariah.


Saham Terkini Patuh Syariah Mei 2021

Setiap tahun pada bulan Mei dan November, Majlis Penasihat Syariah Suruhanjaya Sekuriti Malaysia akan mengeluarkan senarai saham patuh syariah yang terkini. Ada yang bertukar daripada tak syariah kepada syariah dan sebaliknya mengikut penilaian dan tanda aras yang teliti.

Untuk kebanyakan pelabur yang melabur dalam saham patuh syariah mungkin kurang menganalisa saham tidak patuh syariah. Jadi, kami masukkan dalam sector list kami saham yang baru sahaja diklasifikasikan sebagai patuh syariah untuk memudahkan anda membuat kajian untuk saham-saham ini.

Senarai penuh saham yang baru
diklasifikasikan
 sebagai patuh syariah:
http://www.isaham.my/sector/new-shariah

Senarai penuh saham yang baru
dikeluarkan
 daripada senarai patuh syariah:
http://www.isaham.my/sector/new-non-shariah

Rujukan untuk senarai diatas dan tanda aras yang digunakan:
https://www.sc.com.my/development/icm/shariah-compliant-securities/shariah-compliant-securities-screening-methodology

Garis panduan pelupusan saham yang baru bertukar status kepada tidak syariah:
https://www.isaham.my/blog/apa-nak-buat-saham-bertukar-status-kepada-tak-syariah

IPO baru tersenarai patuh syariah

Antara IPO yang baru disenaraikan sejak November 2020 adalah:

Flexidynamic Holdings Bhd

HPP Holdings Bhd

Mobilia Holdings Bhd

Teladan Setia Group Bhd

Tuju Setia Group Bhd

Volcano Bhd

Tuju Setia
 dan
Teladan Setia
 masing-masing berada dalam sektor pembinaan. Ia sebenarnya dah dikelaskan sebagai patuh syariah sebelum disenarai lagi. Saham lain tidak dinilai kepatuhan syariahnya tapi kini secara rasminya dinilai sebagai patuh syariah.
Flexidynamic
 terlibat dalam khidmat sokongan dalam industri pembuatan dan pengeluaran sarung tangan getah.
Mobilia
 mengeluarkan perabot dan mengeksport ke luar negara.
HPP
 terlibat dalam pembungkusan produk dan
Volcano
 menyediakan komponen dan plat jenama untuk barangan.

CAB, Eco World International, A-Rank, Karex kini patuh syariah

Ada 25 keseluruhan syarikat dalam senarai saham patuh syariah yang baru. Antaranya juga ada disebutkan beberapa saham dalam pasaran LEAP. Selain itu, kita boleh lihat
A-Rank
 telah memasuki senarai patuh syariah. Syarikat ini terlibat dalam jualan produk aluminum di mana harga komoditi ini pernah menunjukkan kenaikan dalam masa 5 bulan yang lepas.

CAB
 terlibat dalam jualan ayam, telur dan produk makanan laut. Kalau dilihat dalam sektor penternakan ayam, saham ini adalah antara yang besar dalam segmen small cap dalam sektor tersebut.
Eco World International
 yang menumpukan pembinaan di UK dan Australia kini dinilai patuh syariah.
Karex
 yang menyertai senarai patuh syariah ini dikatakan sebagai pengeluar kondom terbesar di dunia.

Poh Huat, MTAG, Khee San memasuki senarai tak patuh syariah

Sejumlah 15 saham telah bertukar status dari syariah kepada tak patuh syariah. Antara highlight yang kami boleh tuliskan ialah DGSB, XOX, Khee San, Mtouche, MTAG dan Poh Huat. Mungkin ada yang giat mendagangkan saham ini dalam beberapa bulan kebelakangan ini. Kini anda tidak lagi boleh berbuat demikian. Sekiranya anda memegang saham ini, boleh ikut
panduan kami
 untuk lupuskan saham yang bertukar status ini.


Saham Terkini Patuh Syariah Mei 2022

Setiap tahun pada bulan Mei dan November, Majlis Penasihat Syariah Suruhanjaya Sekuriti Malaysia akan mengeluarkan senarai saham patuh syariah yang terkini. Ada yang bertukar daripada tak syariah kepada syariah dan sebaliknya mengikut penilaian dan tanda aras yang teliti.

Untuk kebanyakan pelabur yang melabur dalam saham patuh syariah mungkin kurang menganalisa saham tidak patuh syariah. Jadi, kami masukkan dalam
sector list
 kami saham yang baru sahaja diklasifikasikan sebagai patuh syariah dan tidak patuh syariah untuk memudahkan anda membuat kajian untuk saham-saham ini.

Senarai penuh saham yang baru
diklasifikasikan
 sebagai patuh syariah:
http://www.isaham.my/sector/new-shariah

Senarai penuh saham yang baru
dikeluarkan
 daripada senarai patuh syariah:
http://www.isaham.my/sector/new-non-shariah

Rujukan untuk senarai diatas dan tanda aras yang digunakan:
https://www.sc.com.my/development/icm/shariah-compliant-securities/shariah-compliant-securities-screening-methodology

Garis panduan pelupusan saham yang baru bertukar status kepada tidak syariah:
https://www.isaham.my/blog/apa-nak-buat-saham-bertukar-status-kepada-tak-syariah

IPO baru tersenarai patuh syariah

Antara IPO yang baru dan patuh syariah disenaraikan sejak Disember 2021 adalah:

Aurelius Technologies Bhd

Swift Haulage Bhd

Coraza Integrated Technology Bhd

Senheng New Retail Bhd

Siab Holdings Bhd

Farm Fresh Bhd

Cengild Medical Bhd

MN Holdings Bhd

Sejak Disember 2021, ada 9 IPO baru yang telah disenaraikan di Bursa Malaysia, 8 daripadanya telah pun dikelaskan sebagai patuh syariah sebelum disenaraikan lagi. Saham tersebut adalah
Aurelius
,
Swift
,
Coraza
,
Senheng
,
Siab
,
Farm Fresh
,
Cengild
 dan
MN Holdings
.

Hanya satu sahaja saham yang tidak dinilaikan sebagai patuh syariah sebelum disenaraikan di Bursa, iaitu
Pappajack Bhd
. Syarikat ini terlibat terutamanya dalam perkhidmatan pajak gadai di Malaysia.

Texchem, Poh Huat, MTAG, Guocoland kini patuh syariah

Ada 24 keseluruhan syarikat dalam senarai saham patuh syariah yang baru. Antara saham tersebut ada disebutkan dalam pasaran LEAP. Selain itu, kita boleh lihat saham syarikat
Texchem
 yang telah membuat kenaikan yang banyak sepanjang 5 bulan lepas, baru sahaja memasuki senarai saham patuh syariah. Syarikat ini terlibat dalam perdagangan bahan kimia industri dan produk lain.

Pada Mei 2021, syarikat
Poh Huat
 dan
MTAG
 dikelaskan sebagai saham tidak patuh shariah, tetapi kali ini masuk semula dalam senarai saham patuh syariah. Sementara itu,
GuocoLand
 yang terlibat dalam pelaburan dan pembangunan hartanah, operasi hotel dan resort juga telah dikelaskan sebagai saham patuh syariah. Antara saham lain yang baru diklasifikasikan sebagai patuh syariah boleh rujuk
di sini
.

JFTECH, Revenue, Cheetah memasuki senarai tidak patuh syariah

Sejumlah 19 saham telah bertukar status dari syariah kepada tak patuh syariah. Antara highlight yang kami boleh tuliskan ialah JFTECH, Revenue, Cheetah, MAG, Vsolar, Econframe dan
 selebihnya
. Mungkin ada yang giat mendagangkan saham ini dalam beberapa bulan kebelakangan ini. Kini anda tidak lagi boleh berbuat demikian. Sekiranya anda memegang saham ini, boleh ikut
panduan kami
 untuk lupuskan saham yang bertukar status ini.


Saham Terkini Patuh Syariah Nov 2020

Setiap tahun pada bulan Mei dan November, Majlis Penasihat Syariah Suruhanjaya Sekuriti Malaysia akan mengeluarkan senarai saham patuh syariah yang terkini. Ada yang bertukar daripada tak syariah kepada syariah dan sebaliknya mengikut penilaian dan tanda aras yang teliti.

Untuk kebanyakan pelabur yang melabur dalam saham patuh syariah mungkin kurang menganalisa saham tidak patuh syariah. Jadi, kami masukkan dalam sector list kami saham yang baru sahaja diklasifikasikan sebagai patuh syariah untuk memudahkan anda membuat kajian untuk saham-saham ini.

Senarai penuh saham yang baru
diklasifikasikan
 sebagai patuh syariah:
http://www.isaham.my/sector/new-shariah

Senarai penuh saham yang baru
dikeluarkan
 daripada senarai patuh syariah:
http://www.isaham.my/sector/new-non-shariah

Rujukan untuk senarai diatas dan tanda aras yang digunakan:
https://www.sc.com.my/development/islamic-capital-market/list-of-shariah-compliant-securities-by-scs-shariah-advisory-council

Garis panduan pelupusan saham yang baru bertukar status kepada tidak syariah:
https://www.isaham.my/blog/apa-nak-buat-saham-bertukar-status-kepada-tak-syariah

SOLUTN, IFCAMSC, LSTEEL, CCB dan MPAY dah patuh syariah

Antara saham yang telah bertukar status kepada syariah ialah SOLUTN, IFCAMSC, LSTEEL,  CCB dan MPAY. SOLUTN, melalui anak syarikat Solution Biologics Sdn Bhd telah menjalinkan kerjasama dengan CanSino Biologistics Inc daripada China untuk mengedar vaksin koronavirus (Covid-19). Syarikat IFCAMSC pula pernah digelar "stock of the year" apabila membuat pecutan 2000% dalam masa 1 tahun daripada petengahan 2014 sehingga pertengahan 2015.

LSTEEL merupakan sebuah syarikat yang terlibat dalam pembuatan, perdagangan dan penjualan besi di Bursa Malaysia. Saham ni mempunyai skor yang agak baik jika dibandingkan dengan rakan-rakan
besi
 yang lain. Saham CCB pula merupakan pengedar kereta jenama Mercedes Benz, di mana dengan membeli saham ini,  bila masuk show house Mercedes, kita boleh rasa semua kereta di situ milik kita. Satu lagi saham yang boleh dikaji ialah MPAY, saham penny stock berharga kurang 20 sen yang terlibat dalam sektor
payment terminal
, sektor yang menjadi perhatian ramai atas faktor pertumbuhan masa depan.

Jom melabur syariah
Selamat melabur dalam saham patuh syariah. Seperti tagline Bursa Malaysia-i,
"Live responsibly, invest responsibly, invest shariah"
 - hidup bertanggungjawab, melabur secara bertanggungjawab, dan melabur dalam syariah.


Saham Terkini Patuh Syariah November 2018

Setiap tahun pada bulan Mei dan November, Majlis Penasihat Syariah Suruhanjaya Sekuriti Malaysia akan mengeluarkan senarai saham patuh syariah yang terkini. Ada yang bertukar daripada tak syariah kepada syariah dan sebaliknya mengikut penilaian dan tanda aras yang teliti.
Untuk kebanyakan pelabur yang melabur dalam saham patuh syariah mungkin kurang menganalisa saham tidak patuh syariah. Jadi, kami masukkan dalam sector list kami saham yang baru sahaja diklasifikasikan sebagai patuh syariah untuk memudahkan anda membuat kajian untuk saham2 ini.
Senarai penuh saham yang baru
diklasifikasikan
 sebagai patuh syariah:
http://www.isaham.my/sector/new-shariah
Senarai penuh saham yang baru
dikeluarkan
 daripada senarai patuh syariah:
http://www.isaham.my/sector/new-non-shariah
Rujukan untuk senarai diatas dan tanda aras yang digunakan:
https://www.sc.com.my/data-statistics/islamic-capital-market/list-of-shariah-compliant-securities-by-scs-shariah-advisory-council/

Kajian saham baru patuh syariah - Formosa Prosonic Industries (FPI)
Sumber: fp-group.com

Saham FPI merupakah saham yang terlibat dalam perniagaan sistem pembesar suara. Saham ini mempunyai fundamental yang konsisten dan baik, dengan FCON ~0.60, kesihatan kewangan yang baik dan ROE diatas 15%. Dari segi teknikal, saham mempunyai momentum yang kuat dengan melepasi pattern
ascending triangle
 (segi tiga menaik) dan juga downtrend line yang terbentuk sejak awal 2018. Saham juga berada di paras entry yang sesuai sekiranya menggunakan strategi
buy on dip
. Target price chart pattern ialah RM2.00 dan kemudiannya RM3.00.
Penafian /
Disclaimer
: Sila buat kajian anda sebelum membeli dan menjual sesuatu saham, dan fahami risiko yang terlibat dalam pelaburan saham.
Jom melabur syariah
Selamat melabur dalam saham patuh syariah. Seperti tagline Bursa Malaysia-i,
"Live responsibly, invest responsibly, invest shariah"
 - hidup bertanggungjawab, melabur secara bertanggungjawab, dan melabur dalam syariah.


Saham Terkini Patuh Syariah November 2019

Setiap tahun pada bulan Mei dan November, Majlis Penasihat Syariah Suruhanjaya Sekuriti Malaysia akan mengeluarkan senarai saham patuh syariah yang terkini. Ada yang bertukar daripada tak syariah kepada syariah dan sebaliknya mengikut penilaian dan tanda aras yang teliti.

Untuk kebanyakan pelabur yang melabur dalam saham patuh syariah mungkin kurang menganalisa saham tidak patuh syariah. Jadi, kami masukkan dalam sector list kami saham yang baru sahaja diklasifikasikan sebagai patuh syariah untuk memudahkan anda membuat kajian untuk saham2 ini.

Senarai penuh saham yang baru
diklasifikasikan
 sebagai patuh syariah:
http://www.isaham.my/sector/new-shariah

Senarai penuh saham yang baru
dikeluarkan
 daripada senarai patuh syariah:
http://www.isaham.my/sector/new-non-shariah

Rujukan untuk senarai diatas dan tanda aras yang digunakan:
https://www.sc.com.my/development/islamic-capital-market/list-of-shariah-compliant-securities-by-scs-shariah-advisory-council

Saham Airasia dah patuh syariah

Syarikat
AIRASIA
 ni memang dah tak asing lagi sebagai salah satu syarikat penerbangan digemari ramai dengan penerbangan kos rendah yang ditawarkan. Selama ni, mungkin kita jadi penumpang Air Asia je, tapi sekarang ni dah boleh jadi penumpang saham Air Asia.

 View this post on Instagram

On the air ke Kuantan untuk 3 sesi khas Sabtu dan Ahad ni. #airasia

A post shared by
 iSaham
 (@isaham.my) on
Nov 22, 2018 at 8:52pm PST

Saham Air Asia dari segi
long term
 agak mendatar, mungkin ambil penumpang dulu, tapi boleh kaji potensi saham ni untuk fly pada masa akan datang seiring dengan slogan "Now everyone can fly". Dengan penukaran status syariah, kini pelabur saham syariah boleh menilai saham ini dan membeli menggunakan strategi masing-masing.

Jom melabur syariah
Selamat melabur dalam saham patuh syariah. Seperti tagline Bursa Malaysia-i,
"Live responsibly, invest responsibly, invest shariah"
 - hidup bertanggungjawab, melabur secara bertanggungjawab, dan melabur dalam syariah.


Saham Terkini Patuh Syariah November 2022

Setiap tahun pada bulan Mei dan November, Majlis Penasihat Syariah Suruhanjaya Sekuriti Malaysia akan mengeluarkan senarai saham patuh syariah yang terkini. Ada yang bertukar daripada tak syariah kepada syariah dan sebaliknya mengikut penilaian dan tanda aras yang teliti.

Untuk kebanyakan pelabur yang melabur dalam saham patuh syariah mungkin kurang menganalisa saham tidak patuh syariah. Jadi, kami masukkan dalam
sector list
 kami saham yang baru sahaja diklasifikasikan sebagai patuh syariah dan tidak patuh syariah untuk memudahkan anda membuat kajian untuk saham-saham ini.

Senarai penuh saham yang baru
diklasifikasikan
 sebagai patuh syariah:
http://www.isaham.my/sector/new-shariah

Senarai penuh saham yang baru
dikeluarkan
 daripada senarai patuh syariah:
http://www.isaham.my/sector/new-non-shariah

Rujukan untuk senarai diatas dan tanda aras yang digunakan:
https://www.sc.com.my/development/icm/shariah-compliant-securities/shariah-compliant-securities-screening-methodology

Garis panduan pelupusan saham yang baru bertukar status kepada tidak syariah:
https://www.isaham.my/blog/apa-nak-buat-saham-bertukar-status-kepada-tak-syariah

IPO baru tersenarai patuh syariah

Antara IPO yang baru dan patuh syariah disenaraikan sejak Jun 2022 adalah:

Agmo Holdings Bhd

Betamek Bhd

Cnergenz Bhd

Cosmos Technology International Bhd

Ecoscience International Bhd

Orgabio Holdings Bhd

PT Resources Holdings Bhd

SFP Tech Holdings Bhd

Seng Fong Holdings Bhd

SNS Network Technology Bhd

Sunview Group Bhd

UMediC Group Bhd

Unique Fire Holdings Bhd

Yew Lee Pacific Group Bhd

YX Precious Metals Bhd

LGMS Bhd

Sejak Mei 2022, ada 20 IPO baru yang telah disenaraikan di Bursa Malaysia, 16 daripadanya telah pun dikelaskan sebagai patuh syariah sebelum disenaraikan lagi. Saham tersebut adalah
BETA
,
CNERGEN
,
LGMS
,
SENFONG
,
SFPTECH
,
SNS
,
SUNVIEW
,
UNIQUE
, dan
YEWLEE
.

Ada beberapa saham yang tidak dinilaikan sebagai patuh syariah atau tidak mempunyai apa-apa status syariah sebelum disenaraikan di Bursa, iaitu
AGMO
,
COSMOS
,
ORGABIO
,
UMC
 dan
YXPM
.

MBSB, Rubberex, Tomei kini patuh syariah

Ada 57 keseluruhan syarikat dalam senarai saham patuh syariah yang baru. Antara saham tersebut ada disebutkan dalam pasaran LEAP. Selain itu, dua anak syarikat saham
HEXTAR
, iaitu
HEXCARE
 dan
HEXTECH
 kini telah menjadi patuh syariah.

Pada Mei 2022, syarikat
JFTECH
 dikelaskan sebagai saham tidak patuh shariah, tetapi kali ini masuk semula dalam senarai saham patuh syariah. Sementara itu, syarikat
TOMEI
 yang terlibat dalam reka bentuk, pembuatan dan peruncitan barang kemas juga telah dikelaskan sebagai saham patuh syariah. Antara saham lain yang baru diklasifikasikan sebagai patuh syariah boleh rujuk
di sini
.

ASB, IOI Properties, Tan Chong Motor memasuki senarai tidak patuh syariah

Sejumlah 16 saham telah bertukar status dari syariah kepada tak patuh syariah. Antara highlight yang kami boleh tuliskan ialah
IOIPG
,
OPENSYS
,
BSTEAD
,
ASB
 dan
 selebihnya
. Mungkin ada yang giat mendagangkan saham ini dalam beberapa bulan kebelakangan ini. Kini anda tidak lagi boleh berbuat demikian. Sekiranya anda memegang saham ini, boleh ikut
panduan kami
 untuk lupuskan saham yang bertukar status ini.


Saham yang Berkaitan Dengan e-Dompet

E-Dompet atau E-wallet adalah satu teknologi kewangan baru yang boleh digunakan sebagai kaedah pembayaran. Teknologi ini semakin mendapat tempat kerana ianya mudah dan selamat digunakan. Di Malaysia, kita ada banyak pemain e-wallet, dan masing-masing mempunyai kelebihannya tersendiri.

3 Syarikat Terbesar

Tiga pemain utama penggunaan e-wallet di Malaysia adalah Touch 'n Go, Boost dan Grab. Ketiga-tiga syarikat ini dilantik sebagai vendor untuk pengagihan e-tunai rakyat yang diumumkan dalam bajet 2020 Oktober lalu.

1. Touch 'n Go eWallet

Touch 'n Go (TnG) ni rakyat Malaysia dah tentu kenal. Dia dah ada sejak tahun 1997 lagi sebagai pengutip bayaran tol secara elektronik. Namun, TnG yang kita kenal ini cuma mulakan operasi eWallet melalui Touch 'n Go Digital Sdn Bhd ini pada tahun 2018.

Penggunaan TnG eWallet ini yang paling dikenali adalah pada RFID dan PayDirect yang membolehkan anda membayar tol. Maka boleh dikatakan eWallet ini agak sustainable kerana semua pengguna di Malaysia ini bayar tol. Selain tol, eWallet ini juga boleh digunakan untuk pembayaran di kedai, bayar bil, parking dan sebagainya.

Pemilik:

CIMB Group Holdings Berhad

Jumlah Pengguna:

6.5 juta*

Jumlah Penjual:

110 ribu*

*Sumber: The Star, Jan 2020

2. Boost

Boost adalah sebuah syarikat yang agak baru di bawah kumpulan Axiata Group Berhad. Namun, Boost dilihat mendapat tempat di kalangan pengguna Malaysia dengan pengguna yang ramai, didorong oleh promosi, peraduan dan program ganjaran yang berkesan. Antara penggunaan Boost adalah pembayaran bil, bayaran di kedai, bayaran online, restoran dan sebagainya.

Pemilik:

Axiata Group Berhad

Jumlah Pengguna:

5.1 juta**

Jumlah Penjual:

135 ribu**

**Sumber: NST, Jan 2020

3. Grab

GrabPay adalah salah satu ciri dalam aplikasi Grab yang boleh digunakan sebagai pembayaran. Dalam Grab sendiri, ada beberapa rangkaian perkhidmatan untuk pengangkutan, makanan, penghantaran, pembelian barangan runcit dan sebagainya.

Pemilik:

Anthony Tan (ahli keluarga dari
Tan Chong Motor Holdings Berhad
)

Jumlah Pengguna:

Tiada maklumat

Jumlah Penjual:

Tiada maklumat

Syarikat lain

Setel

Pemilik:
Petronas Dagangan Berhad

Selain tol, minyak juga merupakan salah satu keperluan kepada pengguna jalan raya. Setel adalah satu e-wallet yang membolehkan pembelian minyak petrol di stesen minyak Petronas. Dengan menggunakan Setel, anda tak perlu pergi ke kaunter atau swipe kad kredit di pam minyak dan kad mesra. Semuanya boleh 'setel' dari aplikasi Setel. Kelemahan aplikasi ini ialah ketiadaan penggunaan selain untuk membeli minyak.

BigPay

Pemilik:
AirAsia Group Berhad

Pendaftaran BigPay akan disekalikan dengan kad prabayar yang menggunakan kaedah pembayaran MasterCard. Kelebihan BigPay ini adalah kesesuaian penggunaan merentasi negara kerana pengeluaran wang melalui BigPay ini lebih murah daripada pertukaran matawang. Anda juga boleh semak penggunaan anda melalui aplikasi BigPay. Ganjaran BigPay boleh didapati dalam bentuk BIG Point yang boleh ditebus untuk penerbangan tiket AirAsia.

AEON Wallet

Pemilik:
AEON Credit Service (M) Berhad

Kalau anda selalu shopping di AEON, mungkin AEON Wallet ni sesuai untuk anda. Tak banyak kelebihan yang boleh didapati dari e-wallet ini untuk penggunaan yang meluas. Ianya lebih kepada mengumpul mata ganjaran apabila membeli belah di kedai-kedai AEON.

Infrastruktur

Syarikat e-wallet ini kebanyakannya menggunakan perkhidmatan dari pihak ketiga untuk membina infrastruktur e-wallet pada aplikasi mereka. Selain itu, syarikat ini juga ada yang menawarkan terminal penerimaan bayaran yang dibuat melalui kad bank atau e-wallet.

Revenue

GHLSYS


Saham yang Paling Untung di Bulan Ramadan

Ramadan tiba, ramadan tiba, ramadan tiba.

Begitulah lagu yang kita biasa dengar bila dah masuk bulan berpuasa ni. Tahun ni, puasa kita tak sama dengan tahun-tahun sebelumnya. Anda pun tahu sebab apa. Sebabnya tahun ni kita tak ada bazar! Maklumlah dengan masalah wabak Covid-19 yang masih belum selesai ni, kita memang tak digalakkan keluar untuk memelihara kesihatan.

Bulan puasa ni dah sinonim dengan bulan untuk kita merebut amal kebaikan. Sebabnya pahala kita semuanya digandakan sebanyak 10 hingga 700 kali ganda.

Dicatatkan dalam hadis, dari Abu Hurairah, Rasulullah s.a.w bersabda yang bermaksud:

“Setiap amalan kebaikan yang dilakukan oleh manusia akan dilipat gandakan dengan sepuluh kebaikan yang semisal, hingga tujuh ratus kali ganda.”

[HR. Bukhari - 1904, 5927 dan Muslim - 1151]

Anda yang melabur saham ni dah tentunya faham kalau saham 10 sen harganya naik menjadi RM 70. Memang sangat-sangat untung. Kebaikan yang berlipat ganda ni pula kita dapat bawa ke akhirat. Inilah dia jawapan kepada tajuk di atas tadi. Saham yang beruntung kita boleh laburkan adalah saham akhirat, dan modalnya cumalah kebaikan. Untungnya berkekalan di akhirat nanti.

Konsep saham dalam amalan

Konsep perbelanjaan harta untuk kebaikan mempunyai gambaran hebat yang diterangkan dalam Al-Quran. Firman Allah:

“Bandingan (derma) orang-orang yang membelanjakan hartanya pada jalan Allah, ialah sama seperti sebiji benih yang tumbuh menerbitkan tujuh tangkai; tiap-tiap tangkai itu pula mengandungi seratus biji. Dan (ingatlah), Allah akan melipat gandakan pahala bagi sesiapa yang dikehendakiNya, dan Allah Maha Luas (rahmat) kurniaNya, lagi Meliputi ilmu pengetahuanNya.”

Surah al-baqarah: 261

Dari ayat ini, kita dapat lihat betapa luasnya pahala kebaikan yang kita boleh dapat dengan membelanjakan harta ke jalan Allah. Istilah “membelanjakan harta ke jalan Allah” boleh merujuk kepada apa-apa belanja yang mematuhi syariah dan bertujuan untuk mencari keredhaan dari-Nya.

Perbelanjaan ini termasuklah untuk keperluan diri, keluarga, kerabat, atau masyarakat umum. Semua ini akan dibalas berlipat ganda seperti ayat tadi. Maka sebenarnya sangatlah senang untuk kita dapatkan kebaikan yang telah dijanjikan ini.

Hidup ini hanya sementara

Manusia tak hidup lama. Kalau di Malaysia, purata jangka hayat kita adalah sehingga 75 tahun. Kalau dibandingkan dengan umur sekarang, mungkin ada di antara kita dah melangkau 1/3 daripada hayat ini. Ada juga yang mungkin melangkaui 1/2 atau 2/3 hayat ini. Namun sebenarnya kita tak tahu di mana hayat kita. Maka apa yang terbaik untuk kita adalah kumpul kebaikan ini sebanyak mungkin sebagai bekalan akhirat nanti.

Ada beberapa perkara yang kita boleh buat untuk menyambungkan amalan kita apabila kita meninggalkan dunia ini. Antaranya telahpun dirakam dalam hadis yang bermaksud:

“Apabila mati seorang manusia, terputuslah daripadanya amalannya kecuali tiga perkara: Sedekah jariah atau ilmu yang dimanfaatkan dengannya atau anak yang soleh yang mendoakan baginya.”

[Riwayat Muslim - 1631, al-Nasa’i -3651, al-Tirmizi - 1376 dan Abu Daud - 2880]

Maka dari sini ada tiga perkara yang boleh menyambung amalan kita di dunia ini:

Sedekah jariah

Ilmu yang boleh dimanfaatkan

Doa anak yang soleh

Kita akan tumpukan kepada perkara pertama dan kedua yang boleh diamalkan oleh sesiapa pun sama ada yang sudah berkahwin, bujang atau yang berumur. Ingatlah bahawa dalam rezeki yang kita dapat, di situ ada rezeki orang lain juga.

Contohnya nasi yang kita makan untuk meneruskan kelangsungan hidup. Di situ ada bahagian petani yang menanam dan menuai padi. Maka ringankan tangan dan poket kita untuk memberikan kepada yang lain.

Di iSaham, kami ada sebuah
senarai organisasi yang mengamalkan kebajikan
. Kalau anda pergi ke laman ni, anda boleh pilih organisasi kesukaan anda. Kami akan sumbangkan sebahagian daripada keuntungan kami kepada organisasi ini secara berkala. Mudah-mudahan dengan sumbangan ini, anda pun dapat sebahagian daripada kebaikan tersebut.

Bila umur semakin meningkat, ilmu kita pun semakin bertambah. Ilmu yang kita ada itu boleh diturunkan kepada yang lain agar manfaatnya jadi berterusan. Dengan ilmu, hidup seseorang boleh berubah. Kita tak dapat jangka sehebat mana perkara yang boleh dimanfaatkan dengan ilmu. Maka ianya suatu perkara yang mulia untuk diamalkan dan disampaikan.

Kesimpulan

Akhir sekali, dalam tekunnya kita melabur untuk menambah pendapatan, jangan kita lupa adanya saudara kita di luar sana yang mungkin malam ni tak ada makanan untuk berbuka. Di bulan yang mulia ini, marilah kita sama-sama membantu mereka yang hidupnya susah. Semoga dengan amal kebaikan kita, saham kebaikan kita dapat disambungkan di akhirat nanti.


Salah Laku dalam Pasaran Mengikut Akta 671

Setiap apa yang kita lakukan dalam kehidupan semestinya mempunyai peraturan-peraturan yang perlu dipatuhi. Sebagai contoh, jika kita hendak memandu di jalan raya, kita haruslah mengikut peraturan lalu-lintas seperti memandu mengikut had laju yang ditetapkan, tidak melanggar lampu isyarat, dan memakai tali pinggang keledar.

Antara peraturan jalan raya yang perlu dipatuhi.

Pasaran saham Bursa Malaysia juga mempunyai peraturan-peraturan yang ditetapkan untuk para pelabur. Setiap peraturan yang ditetapkan adalah untuk mengelakkan pasaran menjadi huru-hara, dimanipulasi atau berat kepada pihak-pihak berkepentingan sahaja.

Badan yang bertanggungjawab

Di Bursa Malaysia, industri sekuriti dikawal selia oleh
Akta Pasaran Modal dan Perkhidmatan 2007 (CMSA)
 iaitu Akta 671, sebuah akta yang menggabungkan
Akta Perindustrian Sekuriti 1983
 dan
Akta Perindustrian Niaga Hadapan 1993
. Tujuan akta CMSA dikeluarkan adalah untuk mengawal selia hal berkaitan aktiviti, pasaran dan pengantara dalam pasaran modal.

Suruhanjaya Sekuriti Malaysia (SC)
, adalah sebuah badan berkanun yang ditubuhkan di bawah
Akta Suruhanjaya Sekuriti 1993
. Mereka bertanggungjawab untuk mentadbir CMSA. Antara fungsi SC adalah mengawal selia hal berkaitan sekuriti dan derivatif, memastikan undang-undang berkenaan sekuriti serta menguruskan hal ehwal berkaitan seperti pemberian lesen dan memberi kebenaran kepada individu-individu tertentu.

Secara ringkasnya, SC bertanggungjawab untuk membuat dan menguatkuasakan undang-undang dan peraturan yang berkaitan dengan pasaran modal, memastikan pertumbuhan dan pembangunan pasaran, menyelia aktiviti pasaran modal dan institusi pasaran, rumah penjelasan dan pengendali pasaran berdaftar, dan mengawal selia semua entiti dan individu yang berlesen di bawah Akta Pasaran Modal dan Perkhidmatan 2007. SC juga perlu melapor kepada Menteri Kewangan.

Salah laku dalam pasaran berdasarkan CMSA

Akta Pasaran Modal dan Perkhidmatan 2007 digubal untuk mengawal selia perkara-perkara yang berkaitan dengan aktiviti, pasaran dan pengantara dalam pasaran modal.

Antara peraturan berkaitan dagangan yang sering kita dengari adalah seperti berikut:

1. Seksyen 175 CMSA - Dagangan Palsu/ Penipuan Pasaran

Dagangan palsu atau
false trading
 berlaku apabila harga dimanipulasi dan seterusnya memberi maklumat yang mengelirukan pasaran. Pasaran kemudiannya akan dicemari oleh perubahan yang tidak menentu kerana nilai sebenar pasaran dikaburkan oleh maklumat yang salah.

Perkara ini terjadi apabila terdapat transaksi berpadanan di mana pembeli dan penjual adalah sama. Hal ini berlaku apabila individu tertentu membuat dagangan dengan diri sendiri menggunakan akaun Sistem Pendepositan Berpusat (CDS) menggunakan broker yang berlainan atau melakukan transaksi di dalam kumpulan tertentu. Dalam erti kata lain, telah berlakunya pertukaran tangan, tetapi tiada pertukaran pemilikan.

Situasi ini juga dinamakan
No Change in Beneficial Owner
 (NCBO), iaitu sejenis transaksi yang dilarang sama sekali.

2. Seksyen 176 CMSA - Manipulasi Pasaran Saham

Manipulasi pasaran saham ialah suatu tindakan yang boleh menggerakkan harga sekuriti bagi sesuatu syarikat. Tindakan ini dilakukan untuk mempengaruhi orang ramai untuk membeli atau menjual sekuriti syarikat tersebut.

Antara contoh manipulasi pasaran saham adalah '
pump and dump
', dan kebiasaannya dilakukan terhadap syarikat-syarikat kecil yang mudah dimanipulasi.

Contoh carta pump and dump

3. Seksyen 188 CMSA - Dagangan Dalaman

Dagangan dalaman ataupun
insider trading
 adalah apabila seseorang yang mempunyai maklumat sulit yang boleh mempengaruhi harga sekuriti sesuatu syarikat, membeli atau menjual sekuriti syarikat tersebut.

Dagangan dalaman adalah tidak dibenarkan sama sekali kerana ia akan memberi kelebihan terhadap pihak tertentu sahaja. Justeru, menyebabkan ketidakadilan dalam pasaran.

Hukuman terhadap salah laku dalam pasaran

Menurut Akta Pasaran Modal dan Perkhidmatan 2007, bagi kesalahan mengikut seksyen 175 dan 176 pelaku akan dipenjara selama tempoh tidak melebihi 10 tahun dan denda tidak kurang daripada 1 juta ringgit.

Manakala bagi kesalahan mengikut seksyen 188, jika disabitkan, pelaku juga akan dipenjara selama tempoh tidak melebihi 10 tahun dan denda tidak kurang daripada 1 juta ringgit.

Kesimpulan

Peraturan dicipta sebagai satu garisan yang perlu dipatuhi demi memastikan sesuatu perkara lebih teratur dan tidak berpihak kepada individu atau organisasi tertentu. Oleh itu, jika kita ingin memasuki pasaran, kita seharusnya mematuhi peraturan yang telah ditetapkan.

Elakkan membuat perkara yang menyalahi undang-undang jika anda tidak boleh menanggung akibatnya. Jangan nanti apabila sudah terhantuk, baru tengadah.


Samaiden Ingin Bergerak Lebih Agresif dengan Dana IPO

Gambar:
Samaiden

IPO untuk Samaiden Group Berhad (SAGB) telah dibuka sebelum ini untuk permohonan melalui MITI. Permohonan IPO ini kini dibuka dengan butiran di bawah:

Permohonan dibuka:

28 September 2020, 10.00 pagi

Permohonan ditutup:

5 Oktober 2020, 5.00 petang

Cabutan saham:

7 Oktober 2020

Agihan saham:

13 Oktober 2020

Tarikh penyenaraian:

15 Oktober 2020

Harga IPO:

RM 0.48

Pasaran penyenaraian:

ACE

Status syariah:

Disahkan oleh SAC

Nisbah PE:

13.91 (apabila tersenarai)

Market Cap:

RM 100.8 juta

Satu perkara yang anda perlu cakna ialah harga saham dinaikkan dari RM 0.45 semasa dibuka melalui MITI ke RM 0.48 untuk IPO. Ia boleh bermaksud pihak pengurusan yakin pada kekuatan syarikat dan harga yang diletakkan.

Syarikat Pemasangan Sistem Solar PV

Kumpulan syarikat Samaiden terbahagi kepada SAGB iaitu pemegang pelaburan dan operasi melalui tiga syarikat dibawahnya, Samaiden, Samaiden Consultancy dan SC Green. SC Green adalah anggota baru di antara syarikat operasi ini yang dibeli dengan milikan 60%.

Model bisnes syarikat adalah dengan menyediakan khidmat EPCC iaitu kejuruteraan, perolehan, pembinaan dan pentauliahan untuk projek sistem solar PV dan loji janakuasa. Dalam masa akan datang, SAGB juga akan turut memiliki dan mengendali fasiliti Renewable Energy (RE). Mereka juga akan meluaskan tapak operasi ke Vietnam dengan lebih agresif dengan dana IPO ini.

Kesan operasi dari Covid-19

Apabila PKP fasa pertama berjalan bermula 18 Mac 2020, aktiviti di tapak projek telah diberhentikan dalam anggaran sebulan. Pun begitu, PKP tak menjejaskan perniagaan dari segi operasi dan prestasi kewangan. Setakat perkembangan terkini, badan pengarah
tidak
 maklum apa-apa berita berkenaan:

hasrat pelanggan untuk menangguh atau menggantung projek berjalan

kesukaran pembekal untuk menghantar bahan pembinaan seperti yang telah dijadualkan

kekurangan tenaga kerja di bahagian syarikat atau subkontraktor

kelewatan atau penggantungan projek mengikut jadual projek yang berjalan

Apa yang kita boleh katakan di sini ialah, Samaiden tidak menerima impak yang serius terhadap aktiviti dan operasi mereka setakat laporan terkini.

Peristiwa penting dan pencapaian syarikat

2013

Penubuhan Samaiden yang menjalankan projek EPCC untuk sistem solar PV dengan kapasiti 6 kWp dan 12 kWp di bangunan perumahan dan komersial

2014

Samaiden berdaftar dengan SEDA sebagai penyedia perkhidmatan, dan memperoleh sebuah projek EPCC untuk tiga sekolah kerajaan

2015

Peroleh projek EPCC untuk solar PV berkapasiti 425 kWp di bangunan Plaza Metro Kajang dan memenangi ASEAN Energy Award untuk projek ini

2017

Peroleh hak untuk menggunakan tanda "MyHIJAU" dari Malaysian Green Technology Corporation dan memperoleh projek berskala utiliti di bawah program LSS1 berkapasiti 23.70 MWp di Seberang Perai

2018

Peroleh dua projek EPCC di bawah program LSS2

6.80 MWp solar PV di Mersing, Johor bernilai RM 25.29 juta

13.50 MWp solar PV di Kluang, Johor bernilai RM 49.90 juta

2019

Berdaftar sebagai Kontraktor Elektrik Kelas D dengan Suruhanjaya Tenaga, pertubuhan Samaiden Consultancy dan SC Green

Prestasi Kewangan Samaiden

Prestasi kewangan Samaiden menunjukkan pertumbuhan yang luar biasa dalam tempoh yang pendek. Kita dapat lihat kenaikan pendapatan setiap tahun. Pendapatan sebanyak RM 6.53 juta pada tahun 2017 telah meningkat secara mendadak ke angka RM 76.17 juta pada tahun berakhir 2020. Dari segi keuntungan pula, kita dapat lihat kenaikan dari RM 1.36 juta pada tahun 2017 ke RM 7.23 juta pada 2020.

Sebahagian besar pendapatan Samaiden datangnya daripada perkhidmatan EPCC untuk projek solar. Setakat laporan terbaru, bahagian ini menyumbang sebanyak RM 68.55 juta yang merangkumi 90% daripada pendapatan syarikat.

Analisis Bisnes

Pengenalan

Samaiden menjalankan perniagaan yang melibatkan perkhidmatan EPCC untuk industri sistem solar PV dan loji janakuasa tenaga di Malaysia. Dalam industri ini, aktiviti yang terlibat ialah perangkaan dan reka bina, EPCC, Operasi dan Penyelenggaraan dan penutupan atau pembaharuan. Namun, industri solar PV di Malaysia belum cukup matang untuk meliputi penutupan atau pembaharuan, dan aktiviti ini juga tidak ditawarkan oleh Samaiden.

Sumber Tenaga Elektrik di Malaysia

Sebahagian besar sumber tenaga di Malaysia datang daripada arang batu dan gas asli, diikuti dengan hidroelektrik. Dari data 2017, jumlah ketiga-tiga sumber ini dicatatkan pada 98.1% sumber tenaga di Malaysia, manakala tenaga bersumberkan solar berjumlah 330 GWh menyumbangkan 0.2% daripada keseluruhan.

Dari tahun 2015 ke 2019, kapasiti solar PV yang dipasang telah meningkat dengan CAGR sebanyak 29.6% pada peringkat global. Peningkatan kapasiti solar PV di Malaysia pula adalah lebih tinggi di mana ia telah meningkat dari 0.22 GW ke 1.13 GW, iaitu peningkatan CAGR sebanyak 50.3%. Jumlah ini masih dikira rendah berbanding Jepun yang dicatatkan pada 63.0 GW.

Usaha kerajaan untuk Tenaga boleh baharu

Kerajaan kini sedang giat untuk menambah sumber tenaga yang boleh baharu untuk mengurangkan pelepasan karbon dioksida ke udara. Antara inisiatif yang telah dibuat ialah pelbagai program solar untuk perumahan, pemaju dan kerajaan. Di antara program yang ditawarkan ini, Samaiden lebih banyak terlibat dengan FiT, NEM dan LSS.

Kerajaan juga telah memperkenalkan beberapa insentif cukai untuk perkukuhkan kemajuan teknologi hijau, antaranya:

Green Investment Tax Allowance

Green Income Tax Exemption

Solar Leasing Tax Exemption

Green Technology Financing Scheme

Dengan inisiatif pengecualian cukai ini, ia dapat menggalakkan syarikat atau individu untuk memasang sistem solar. Secara langsungnya, inisiatif ini dapat menggalakkan perkembangan industri solar PV ini.

Industri Solar PV

Pemasangan fasiliti solar PV boleh dikategorikan kepada tiga jenis, iaitu luar grid, on-grid berkeliling dan on-grid berpusat. Fasiliti luar grid bermaksud ia tidak dihubungkan dengan grid tenaga. On-grid bermaksud ia berhubung dengan grid tenaga, dan ia terbahagi kepada dua jenis. Yang pertama ialah berkeliling (dari istilah distributed) yang biasanya adalah sistem skala kecil yang diletakkan di atas bumbung bangunan persendirian. Kedua pula ialah berpusat (dari istilah centralised) yang berskala utiliti atau pusat penjanaan tenaga seperti LSS.

Pada tahun 2018, program LSS yang dijalankan telah meningkatkan kapasiti solar PV on-grid berpusat sebanyak 349.2%. Fasiliti on-grid berkeliling pula meningkat sebanyak 31.5%.

Industri Solar PV di Vietnam

Di masa akan datang, Samaiden berhasrat untuk kembangkan perniagaan mereka ke Vietnam. Vietnam mempunyai keluasan yang lebih besar dari Malaysia, dan kapasiti solar PV yang dipasang adalah sebanyak 5 GW pada tahun 2019. CAGR untuk kapasiti solar PV yang dipasang dianggarkan pada 10.8% dari tahun 2019 ke 2050.

Pesaing bisnes

Kita boleh lihat aktiviti yang dijalankan oleh Samaiden sangat mirip dengan Solarvest yang telah mencapai IPO tahun lepas. Oleh itu, secara langsungnya Solarvest merupakan pesaing kepada Samaiden. Senarai penuh pesaing Samaiden adalah seperti di bawah berdasarkan syarikat tersenarai awam atau pegangannya yang berdaftar dengan SEDA dengan pendapatan melebihi RM 20 juta.

Nama Syarikat

Tahun berakhir kewangan

Pendapatan (RM)

Untung Bersih (RM)

Margin untung bersih (%)

Scatec Solar Solutions Malaysia Sdn Bhd

Dis 19

272.4

99.8

36.6

Solarvest Holdings Berhad

Mar 20

253.4

15.67

6.2

Samaiden Group

Jun 20

76.2

7.2

9.5

Panasonic Life Solutions Malaysia Sdn Bhd

Mar 19

63.1

1.3

2.1

EI Power Technologies Sdn Bhd

Dis 19

26.6

1.7

6.4

Keseluruhan pasaran malaysia untuk solar PV yang berhubung dengan grid dinilai pada RM 1,684.8 juta. Bahagian pasaran Samaiden ialah sebanyak RM 74.7 juta iaitu anggaran sebanyak 4% daripada jumlah pasaran solar PV di Malaysia.

Penggunaan Dana IPO

Samaiden akan mengumpul dana sejumlah RM 29.35 juta daripada IPO ini. Pembahagian dana ini adalah seperti berikut:

Jenis Dana

Nilai (RM juta)

Bahagian dana

Pembelian pejabat korporat

7.00

23.85%

Pengembangan perniagaan dan aktiviti pemasaran

2.54

8.65%

Perbelanjaan modal

1.17

3.98%

Modal kerja

15.45

52.62%

Perbelanjaan IPO

3.20

10.90%

Sebahagian besar dana IPO akan digunakan sebagai modal kerja. Bahagian ini merangkumi perbelanjaan untuk bon tender dan bon prestasi untuk projek EPCC. Selain itu, ia juga akan digunakan untuk bahan pemasangan dan binaan, modal kerja umum dan perbelanjaan latihan dan kemajuan. Penggunaan kedua tertinggi adalah untuk kerja renovasi dan pembelian pejabat di Selangor.

Kesimpulan

Skor iSaham: 4/4

Kami berikan markah penuh untuk Samaiden. Teknologi hijau adalah satu teknologi yang semakin diambil berat di dunia dan turut dititikberatkan oleh kerajaan Malaysia. Masih banyak pertumbuhan ke hadapan untuk industri ini, sama ada dalam negara atau luar negara. Dari segi fundamental pula, rekod kewangan Samaiden menunjukkan prestasi yang bagus. Samaiden juga diterajui oleh pengarah operasi yang berpengalaman.

Cara Membeli

IPO Samaiden Group Berhad ni boleh dibeli melalui bank. Sekiranya anda menggunakan Maybank atau CIMB, anda boleh gunakan link yang disediakan ini.

Tutorial membeli IPO dengan Maybank (video)

Tutorial membeli IPO dengan CIMB Clicks (video)

Cara membeli IPO dengan Maybank (blog)


Sebab-sebab Pembelian Saham Tak Berjaya

Persoalan kepada pembelian saham yang tak berjaya ini adakalanya mudah sahaja. Namun, ada juga hal-hal teknikal yang boleh menyebabkan pembelian saham anda tak berjaya dilaksanakan.

1. Pesanan belum terpadan

Kadang-kadang kita tanya dalam group "Saya dah jual dah, tapi kenapa tak berjaya?". Tapi rupa-rupanya kita terlepas pandang perkara paling basic. Status pada Order Status perlulah dikemas kini kepada "All Matched". Barulah bermaksud pesanan belian anda berjaya dilakukan.

2. Beli saham tak syariah

Sebenarnya, apabila anda buka akaun syariah, broker anda akan menetapkan halangan untuk pembelian saham tak syariah. Senarai saham patuh syariah dikemaskini oleh Suruhanjaya Sekuriti pada setiap penghujung Mei dan November.

Mungkin anda menyangka bahawa saham yang ingin dibeli masih syariah, tetapi telah bertukar status selepas
senarai baru dikeluarkan
. Ini adalah punca yang agak biasa yang berlaku. Untuk mengenali saham yang patuh syariah, boleh lihat jadual di bawah untuk penanda syariah  pada platform iSaham dan M+ Online.

Platform

Penanda

Contoh

Maksud

iSaham

[NS]

PENTA [NS]

Tak patuh syariah

iSaham

Tiada

GREATEC

Patuh syariah

M+ Online

Tiada

PENTA

Tak patuh syariah

M+ Online

o

GREATEC
o

Patuh syariah

3. Nilai belian lebih tinggi dari trading limit

Pengguna M+ Online di bawah kami kebiasaannya menggunakan akaun jenis cash upfront. Akaun jenis ini hanya membolehkan anda berdagang mengikut seberapa banyak wang yang anda masukkan ke dalam akaun CDS. Dalam bahasa mudah, ia berfungsi seperti prepaid - topup dulu, baru guna. Nilai dana yang boleh didagang ini akan tercermin pada Trading Limit dalam account summary anda.

Sekiranya anda membeli lebih daripada duit di dalam akaun anda, platform dagangan akan mengeluarkan notis ralat (error). Jadi, anda perlu pastikan pembeli anda dibuat mengikut dana yang cukup dalam trading limit. Kalau tak cukup baki, perkara yang anda boleh buat adalah sama ada tambah wang ke dalam akaun atau kurangkan nilai belian.

4. Beli pada waktu rehat

Waktu rehat Bursa: 12.30 tghari - 2.30 petang

"Masa kita tengah makan, ada pula orang beli saham". Itulah yang mungkin difikirkan oleh pekerja-pekerja di Bursa Malaysia yang sedang merarau (makan tengah hari). Kalau anda beli di waktu rehat, pesanan anda sebenarnya bukanlah gagal, namun ia akan diatur ke dalam barisan. Maksudnya, apabila pasaran bersambung selepas rehat, barulah apa-apa pesanan boleh dipadankan. Sama ada padan atau tidak, ia bergantung kepada harga pesanan anda.

Baca:
Bagaimana pesanan saham dipadankan

5. Beli ketika Pre-Closing

Waktu Pre-Closing: 4.45 - 4.50 petang

Ada satu waktu dalam sesi kedua Bursa (sesi petang) di mana pasaran akan berehat selama 5 minit. Dalam waktu ini, pasaran akan mencari dan menentukan pada harga apa pasaran akan ditutup. Tiada pesanan yang akan terpadan dalam tempoh 5 minit ini. Ianya hanya boleh terpadan bergantung kepada harga pesanan anda apabila pasaran disambung untuk 10 minit terakhir nanti.

6. Beli selain harga tutup pada fasa Trading at Last

Waktu Trading at Last: 4.50 - 5.00 petang

Kes ini pula boleh berlaku pada waktu petang pada 10 minit terakhir waktu pasaran Bursa. Dalam 10 minit terakhir ini, hanya satu harga akhir yang akan terpadan apabila ditentukan pada fasa (4) tadi. Jika pesanan yang anda letakkan pada fasa (4) tadi tidak berjaya, anda perlu letakkan pesanan baru pada harga tutup. Mana-mana pesanan yang diletakkan pada selain harga tutup akan ditendang dari barisan. Dalam erti kata lain, tiada lagi tawar menawar dalam fasa ini.

7. Beli dari diri sendiri

"Macam ni pun ada..", mungkin akan disebut oleh remisier anda. Transaksi sebegini adalah tidak sah mengikut peraturan Bursa Malaysia, sebanyak mana pun anda cuba. Dalam kes ini mungkin anda beratur jual pada sesebuah harga yang lebih tinggi dari harga belian. Anda ingin cuba berikan keuntungan kepada diri sendiri dengan membeli pesanan saham tadi. Transaksi ini tidak akan dilaksanakan oleh Bursa.

8. Ada pesanan yang sedang beratur

Kadang-kadang bila nak beli saham, kita fikir modal dah cukup. Tapi bila beli, keluar pula error mengatakan modal tak mencukupi. Sekiranya anda melalui situasi ini, mungkin boleh semak semula sekiranya anda telah pun membuat pesanan yang lain dalam Order Status. Untuk pengetahuan anda, apabila pesanan belian dibuat, nilai itu akan ditolak dari
Trading Limit
. Ini bukanlah bermaksud belian sudah terpadan, namun ia diperuntukkan untuk bayaran sekiranya terpadan. Sekiranya dibatalkan atau tak terpadan, nilai belian ini akan dimasukkan semula ke dalam Trading Limit.

Anda juga boleh baca
sebab-sebab saham tak berjaya dijual
 untuk pesanan yang melibatkan penjualan.


Sector Rotation Dalam Pasaran Saham

Kadang-kadang
entry
 kaunter dah cantik ikut analisis teknikal sendiri, tapi harga saham pula tak berapa nak gerak sangat. Sebab apa? Mungkin kita beli kaunter yang tak
trending
 pada masa itu.

Dalam pasaran saham ada pelbagai industri dan tak semua gerak sekali. Ada masa sektor teknologi membuat kenaikan yang kuat, tapi sektor lain
sideway
 atau buat
reversal trend
. Jadi, walaupun dah buat analisis teknikal, pelabur juga perlu kaji industri saham tersebut.

Mengkaji sesuatu industri bukan sahaja membantu pemahaman pelabur tentang sektor tersebut, tetapi juga dapat membuatkan pelabur melabur dengan bijak dengan memanfaatkan sektor yang sedang berkembang. Inilah yang dipanggil sebagai putaran sektor atau
sector rotation
.

Sector rotation

Sector rotation
 ialah strategi pelaburan yang melibatkan pergerakan wang yang dilaburkan dalam saham dari satu sektor ke sektor lain. Untuk melaksanakan strategi ini, pelabur memerlukan pendekatan '
top-down'
, dimana melibatkan analisis pasaran secara keseluruhan (ekonomi-industri-syarikat). Ia termasuk juga dasar monetari, kadar faedah, harga komoditi, dan faktor lain. Oleh itu, melalui analisis ini dapat membantu pelabur mencari peluang dagangan dalam sektor yang berpotensi pada masa tertentu.

Empat peringkat kitaran ekonomi

Kadang-kadang ada sektor tertentu berprestasi lebih baik daripada yang lain semasa fasa tertentu kitaran ekonomi. Berikut ialah empat peringkat asas kitaran ekonomi, bersama-sama dengan beberapa sektor yang cenderung berkembang maju pada setiap peringkat.

Graf di bawah menunjukkan kitaran ekonomi (biru), kitaran pasaran (oren) dan sektor yang berkemungkinan yang berprestasi baik di bahagian atas.

Gambar: StockCharts

Full recession
: Tempoh penurunan prestasi ekonomi selama beberapa bulan. Sektor-sektor yang secara sejarah memperoleh keuntungan paling banyak dalam peringkat ini adalah teknologi dan
consumer discreationary
 (barangan dan perkhidmatan tidak penting).

Early recovery
: Pengembangan ekonomi bermula dengan jangkaan pengguna semakin meningkat. Sektor yang berkembang pada fasa ini adalah sektor bahan dan komoditi. Sektor ini mendapat manfaat daripada kenaikan harga komoditi dan peningkatan permintaan daripada ekonomi berkembang.

Full recovery
: Peringkat ini menandakan kemuncak pertumbuhan ekonomi dan pasaran saham. Walaupun pengembangan berterusan, ekonomi berkembang pada kadar yang lebih perlahan kerana kesan daripada kenaikan kadar faedah dan harga komoditi. Sektor yang secara sejarah menguntungkan pada peringkat ini adalah
consumer staples
 (barangan dan perkhidmatan penting).

Early recession
: Fasa ini menandakan kemerosotan dalam ekonomi. Pasaran saham telah pun bergerak lebih rendah dan termasuk juga komoditi dengan menjangkakan penurunan permintaan daripada ekonomi merosot.

Kitaran ekonomi yang juga dikenali sebagai kitaran perniagaan, ialah pergerakan ekonomi yang bergerak daripada pengembangan kepada kemerosotan dan berulang. Pelbagai sektor berpotensi mendapat keuntungan daripada perubahan kitaran ekonomi ini.

Namun, dalam pasaran, tiada siapa pun yang tahu apa akan jadi esok. Ini bermaksud, sektor seperti di atas ada kalanya tidak bergerak pada fasa tersebut, ada juga bergerak lambat atau cepat.

Mencari sektor trending

Strategi
sector rotation
 ini bukanlah hanya berdasarkan kitaran ekonomi sahaja, malah ia juga boleh terjadi melalui pelbagai faktor lain seperti, perayaan, politik dan sebagainya. Sektor yang
trending
 boleh membuat kenaikan dalam masa yang lama dan juga singkat.

Nak kaji sektor boleh lihat di
iSaham Screener
 di bahagian
Sectors
.

Senarai sektor di
iSaham

Sektor yang membuat kenaikan mengikut jangka masa iaitu
long term
,
mid term
,
short term
, dan juga harian boleh lihat di sini. Sektor yang paling atas menunjukkan trend kenaikan paling kuat dan sebaliknya.

Nota
: Sektor serta skor di dalam gambar di atas adalah sebagai rujukan sahaja. Sektor
bull
 dan
bear
 serta skor boleh berubah dari semasa ke semasa.

Kesimpulan

Sector rotation
 adalah salah satu strategi pelaburan di mana pelabur bertukar pelaburan dari satu sektor ke sektor lain yang kuat untuk mendapat keuntungan.

Namun, ia masih mempunyai risiko. Antara risikonya adalah pelabur berkemungkinan membeli saham terlalu awal atau lambat dalam sesuatu sektor, membuatkan emosi terganggu jika saham tersebut tak gerak atau membuat
reversal trend
. Apa-apa pun bila berhadapan dengan situasi begini, berbalik kepada strategi dan
trading plan
masing-masing.

Rujukan

Investopedia

Stockcharts


Sejarah Di Sebalik Jenama Maggi

Rakyat Malaysia dan Maggi adalah makanan yang tidak dapat dipisahkan yang mempunyai pelbagai perisa seperti perisa sup ayam, kari, asam laksa, tomyam dan sebagainya. Sebut sahaja mengenai mi Maggi pasti ada yang akan mengimbau kenangan ketika zaman persekolahan dan universiti. Bayangkan mi Maggi mampu menjadi penyelamat bagi pelajar menghadapi liku-liku kehidupan semasa di universiti. Bukan sahaja dijual pada harga yang berpatutan malah “Mi Maggi cepat dimasak, lazat dimakan”. Tetapi tahukah anda siapa sebenarnya pengasas jenama Maggi?

Siapa Pengasas Maggi?

Gambar: nestle.com

Kebanyakan orang pasti ingat Maggi hanyalah jenama mi segera. Tapi sebenarnya Maggi merupakan nama pengasas syarikat tersebut. Jenama Maggi mula diperkenalkan oleh seorang ahli perniagaan dari Switzerland, Julius Michael Johannes Maggi pada tahun 1887. Beliau dilahirkan pada 9 Oktober 1846 dan merupakan anak bongsu kepada Michael Maggi, imigran daripada Itali dan ibunya Sophie anak jati Switzerland.

Pada mulanya perniagaan Maggi hanyalah syarikat yang menjalankan perniagaan berasaskan tepung gandum. Beliau bukan sekadar seorang usahawan, namun mempunyai visi dan berpandangan jauh. Beliau telah melihat keadaan semasa terutamanya melihat kaum wanita menyediakan makanan untuk keluarga. Situasi ini telah memberi idea bagaimana nutrisi makanan mampu disediakan pada kadar yang cepat dan memberi manfaat kepada setiap keluarga.

Pengenalan Produk Pertama

Atas usaha keras, beliau telah bekerjasama dengan seorang pakar nutrisi makanan bernama Fridolin Schuler yang mengamalkan konsep untuk meningkatkan mutu makanan dalam kalangan pekerja. Pada tahun 1884 kerjasama mereka telah berjaya menghasilkan produk kekacang, namun produk tersebut gagal mendapat sambutan.Pada tahun 1886, berkat usaha dan tidak berputus-asa satu produk berasaskan sup segera telah berjaya dihasilkan.

Penghasilan ini telah mendapat bantuan kewangan dan perhatian daripada kerajaan Switzerland. Selang beberapa tahun Maggi telah menghasilkan beberapa sup pelbagai perisa serta sos sebagai penambah perasa dalam masakan. Syarikat Maggi telah berkembang maju dan membuka beberapa cawangan seperti Amerika, Perancis dan lain-lain.

Nestle Mengambil Alih

Menjelang tahun 1947, untuk meningkat pertumbuhan syarikat sebuah syarikat multinasional dari Switzerland iaitu
Nestle
 telah mengambil alih sepenuhnya hak perniagaan Maggi. Jenama Nestle meliputi Nespresso, Nescafe, Kit Kat, Smarties, Maggi, Vittel dan pelbagai lagi. Selepas pengambil alihan ini, jenama Maggi yang diasaskan oleh Julius Maggi telah dikenali hampir ke serata dunia.

Bagi pasaran Malaysia, Maggi memulakan operasi sekitar tahun 1969 dengan memperkenalkan produk berasaskan sos seperti sos tomato dan cili. Selepas mendapat sambutan, Maggi telah memperkenalkan mi segera berperisa kari kepada rakyat Malaysia pada awal 70-an.

Manusia mati meninggalkan nama

Akhirnya, Julius Maggi telah meninggal dunia pada tahun 1912 disebabkan penyakit strok. Jasa Julius Maggi sangatlah bernilai terutama memudahkan golongan pekerja dan wanita dari segi kecepatan penghasilan masakan yang bernutrisi. Kini jenama Maggi telah menghasilkan pelbagai jenis produk masakan.


Sejarah Dividen Tabung Haji

Sejak 60 tahun penubuhan Lembaga Tabung Haji (LTH), LTH bukan hanya mendominasi pengurusan haji malah ia juga merupakan salah satu institusi yang konsisten dalam memberikan dividen kepada pendeposit berdasarkan prestasi kewangan dan keuntungan yang dihasilkan melalui aktiviti pelaburan dan perniagaannya.

Dalam blog ini, kita akan menyelusuri sejarah dividen Tabung Haji (TH) dari tahun 1994 hingga tahun 2022 dengan memberi fokus kepada pertumbuhan dividen dan transformasi yang telah dilakukan.

Pendekatan awal dan pengenalan dividen

TH mula memperkenalkan dividen pada tahun 1994 sebagai tambahan kepada nilai simpanan jemaah haji. Dividen sebanyak 5.5% telah diberikan pada tahun tersebut. Sejak penubuhannya, TH merupakan satu-satunya institusi yang mengendalikan simpanan haji dan tidak menawarkan dividen kepada para jemaah haji. Strategi ini sejajar dengan visi institusi dalam memastikan pengurusan haji yang cemerlang. Boleh baca ringkasan sejarah penubuhan TH di
sini
.

Pertumbuhan dividen

Dividen TH telah menunjukkan pertumbuhan yang stabil sejak ia diperkenalkan sehingga tahun kewangan 2017. Namun, agihan dividen pada tahun kewangan 2018 telah merudum kepada 1.25% disebabkan oleh beberapa faktor-faktor seperti kerugian yang dicatatkan daripada pelaburan yang menyebabkan jurang defisit di antara aset dan liabiliti.

Penstrukturan semula kedudukan kewangan TH telah dilakukan melalui Pelan Penstrukturan dan Pemulihan oleh kerajaan untuk memastikan kelangsungan dana TH. Melalui pelan ini, agihan dividen dapat diteruskan berdasarkan kedudukan kewangan semasa dan peningkatan dividen dapat dilihat pada tahun kewangan seterusnya.

Bagi tahun kewangan 2022, nilai dividen kekal sebanyak 3.10% yang melibatkan agihan keuntungan sebanyak RM2.65 bilion. Agihan ini telah memberi manfaat kepada lebih daripada 8.77 juta pendeposit.

Potensi dividen

Dalam usaha TH untuk terus memperluaskan perkhidmatan haji yang cemerlang kepada jemaah haji dan pelaburan strategik dalam pasaran, TH mengekalkan dividen yang kompetitif. Pertumbuhan berterusan dalam penglibatan pengurusan haji, dana dan deposit secara keseluruhan menjadi asas kukuh TH dalam meningkatkan agihan dividen pada masa hadapan.

Selain itu, strategi dividen TH berkemungkinan akan terus memberi tumpuan dalam mencapai keseimbangan di antara penjanaan pulangan yang kukuh kepada pendeposit dan pelaburan semula dalam pasaran.

Kesimpulan

Secara umumnya, pengenalan dividen oleh TH pada tahun 1994 telah membawa manfaat kepada para pendeposit dengan agihan dividen yang konsisten setiap tahun. Walaupun terdapat penurunan dalam agihan dividen pada tahun kewangan 2018, pelan pemulihan berjaya dilakukan untuk memastikan kesinambungan dana. Melalui aktiviti perniagaan dan pelaburan rancak, dividen TH dijangka memberi pulangan yang kompetitif dan memberi manfaat kepada para pendeposit pada masa hadapan.


Sejarah Penubuhan Tabung Haji

Pentadbiran yang cekap merupakan tunjang utama dalam menentukan kejayaan sesuatu organisasi atau institusi. Kali ini kita akan melihat salah satu institusi kewangan yang tidak asing lagi di Malaysia iaitu Tabung Haji. Lembaga Tabung Haji ataupun lebih dikenali sebagai Tabung Haji telah mengambil satu langkah positif bagi mentadbir kewangan jemaah haji, memudahkan urusan perjalanan jemaah haji, dan juga memastikan ekonomi umat Islam terjamin dengan pelaburan yang baik. Kini, Tabung Haji telah pun membuka 123 pejabat cawangan di seluruh negara dan mempunyai pendeposit seramai 8.41 juta ahli.

Sejarah penubuhan

Pada pertengahan abad ke-20 iaitu sebelum tahun 1963, orang Melayu sudah mula berjimat dan menyimpan duit dengan serius untuk menunaikan ibadah haji. Sebagai contohnya, cara yang paling popular ketika itu adalah dengan membeli tanah, sawah, binatang ternakan dan juga beberapa pelaburan yang lain bagi tujuan ibadah haji. Selain itu, ada juga yang menyimpan secara tradisional seperti simpan di bawah bantal, di bawah tikar, di dalam tempayan dan beberapa bahagian rumah yang tersorok.

Pada masa itu, orang Melayu berpendapat bahawa itulah cara yang terbaik untuk memastikan duit mereka disimpan dalam keadaan selamat. Walaupun ketika itu sudah wujud beberapa buah bank di Malaysia, umat Islam ketika itu tidak mahu menyimpan duit mereka di bank-bank konvensional untuk tujuan mengerjakan haji. Hal ini kerana mereka ingin memastikan wang simpanan mereka bebas dari sebarang unsur riba.

Namun begitu, instrumen penyimpanan tradisional ini bukanlah cara yang paling terbaik untuk menyimpan duit dengan selamat. Walau bagaimanapun, jelas masyarakat Melayu ketika itu amat mementingkan dan menitikberatkan kebersihan dan kesucian harta yang mereka miliki. Bermula dengan kesedaran itu, salah seorang tokoh ekonomi yang bernama YM Prof Diraja Ungku Abdul Aziz telah mencadangkan kepada kerajaan supaya menubuhkan satu institusi kewangan berdasarkan konsep pelaburan dan keuntungan. Beliau juga merupakan seorang ilmuan yang juga pernah berkhidmat di Universiti Malaya (UM).

Allahyarham Prof Diraja Ungku Abdul Aziz Ungku Abdul Hamid. Sumber: Wikipedia

Pada tahun 1950-an, Profesor Diraja Ungku Aziz telah membuat beberapa penyelidikan bagi menyelesaikan isu tersebut. Beliau juga membuat beberapa kajian dan pertanyaan tentang aspek riba dalam Islam dengan mendapatkan pendapat pakar daripada segelintir ulama yang terpelajar. Hasil penyiasatan teliti beliau mengenai persoalan kemiskinan dan simpanan haji, Prof Ungku Aziz menyediakan kertas kerja bertajuk “Rancangan Peningkatan Ekonomi Jemaah Haji” kepada Kerajaan Malaysia dalam 1959. Kerajaan memberikan respon yang positif terhadap memorandam tersebut. Usaha ini juga mendapat pujian daripada Perdana Malaysia ketika itu iaitu Tungku Abdul Rahman.

Profesor Diraja Ungku Aziz telah membuat kesimpulan bahawa cadangan itu bertujuan untuk membantu bakal jemaah haji menunaikan ibadah haji dan pada masa yang sama boleh menggunakan dana tersebut untuk pembangunan ekonomi negara. Beliau juga menegaskan bahawa rancangan itu akan membolehkan golongan miskin yang tidak mempunyai kemampuan untuk membuat simpanan yang banyak mempunyai peluang untuk menyimpan dalam jangka masa yang panjang.

Objektif penubuhan dan perkhidmatan yang ditawarkan

Profesor Diraja Ungku Aziz telah melihat situasi masyarakat melayu sebagai satu perkara perlu ditambah baik. Oleh itu, Tabung Haji diasaskan dengan bertunjangkan beberapa tujuan, antaranya:

Membolehkan umat Islam menabung secara beransur-ansur bagi menampung perbelanjaan mereka dalam melaksanakan haji atau perbelanjaan lain yang berfaedah kepada mereka.

Membolehkan umat Islam menyertai pelaburan dalam industri, perdagangan, perladangan dan juga hartanah melalui simpanan mereka.

Menyediakan perlindungan, kawalan dan kebajikan umat Islam semasa menunaikan haji melalui pelbagai kemudahan dan perkhidmatan TH

Tabung Haji juga mengorak langkah kehadapan dengan membuat pelaburan yang memberi pulangan dividen kepada setiap pendeposit ke dalam Tabung Haji. Secara asasnya, Tabung Haji juga bertujuan untuk menyelesaikan masalah sosio-ekonomi umat Islam dan pada masa yang sama membolehkan mereka melabur bagi mendapatkan pulangan yang baik.

Perkhidmatan utama Tabung Haji pula adalah mengumpulkan dana daripada pendeposit di lebih 300 lokasi seluruh Malaysia. Tabung Haji juga membuat perjanjian khusus dengan Pos Nasional Berhad dan dua buah bank komersial bagi memudahkan urusan pengumpulan dana daripada para pelangggan. Tabung Haji telah berkolaborasi dengan Bank Islam dan Bank Rakyat bagi tujuan untuk mendeposit, pemindahan dan pengeluaran duit. Kita dapat melihat bahawa Tabung Haji sangat komited bagi memastikan pengurusannya berada dalam keadaan yang sentiasa ditambah baik.

Perniagaan dan pelaburan Tabung Haji

Sebahagian dana yang didepositkan daripada para pelanggan akan dilaburkan ke dalam pelbagai jenis perniagaan dan pelaburan bertujuan untuk menjana keuntungan dan memaksimumkan pulangan pelaburan. Tabung Haji sentiasa memastikan setiap perniagaan dan pelaburannya adalah patuh syariah. Tabung Haji banyak terlibat dalam perniagaan daripada sektor pertanian, Islamic banking, pembinaan, teknologi, hartanah, dan beberapa servis yang lain.

Sumber: Lembaga Tabung Haji

Pelaburan dalam dana-dana di pasaran merupakan salah satu aktiviti teras bagi Tabung Haji. Tabung haji banyak melabur dana ke dalam ekuiti, Initial Public Offering (IPO), dan private equity fund. Untuk pengetahuan semua, Tabung Haji merupakan pemegang saham utama untuk Bank Islam Malaysia Berhad dan Syarikat Takaful Malaysia berhad.

Kesimpulan

Penubuhan Tabung Haji merupakan satu sejarah yang penting buat umat Islam di Malaysia. Tabung haji adalah satu institusi kewangan Islam yang patut dijadikan contoh sebagai salah satu pemacu ekonomi dalam negara. Ia bukan sahaja menyelesaikan isu simpanan umat Islam untuk menunaikan haji, bahkan dapat memberikan pulangan dividen yang baik hasil daripada aktiviti perniagaan dan pelaburan yang cekap.

Kini, tumpuan Tabung Haji lebih banyak kepada pelaburan daripada pelbagai sektor yang bertujuan untuk meningkatkan ekonomi para pelanggannya. Sudah pasti aktiviti ini akan memberikan impak yang positif kepada pertumbuhan ekonomi negara.


Sektor Eksport Bermula Trend Menaik

Kita pernah bincangkan dalam post yang lepas, sektor yang kuat merupakan faktor yang lebih perlu diberi
perhatian berbanding keadaan market yang baik. Contohnya, penanda aras market malaysia, FBMKLCI
jatuh dengan kuat pada hujung 2014 sehingga tahun 2016, tetapi saham dalam kategori eksport naik
melebihi 100% dan ada yang menjangkaui 500%.
Melihat pada keadaan semasa, dengan teknologi
iSaham Sector
Analysis
, kita dapat melihat sektor
Wooden
Products
 dan
Exports
 telah pun berada di antara
tangga-tangga teratas dalam Mid Term Section menunjukkan mereka sudah pun masuk ke fasa permulaan
uptrend
Satu cara lain untuk mendapat kepastian ialah merujuk kepada US Dollar Index (gambar diatas) dan
carta USD/MYR di mana kita dapat lihat carta-carta ini sudah menunjukkan permulaan uptrend dengan pattern
Kepala & Bahu (K&B) Terbalik. Volume yang besar juga dapat dilihat pada saham-saham eksport
sejajar dengan kenaikan ini dan signal telah diberikan pada
channel
telegram iSaham
 sejak Isnin lagi.
Kenapa sektor kayu naik lebih banyak berbanding eksport yang lain?
Sektor kayu merupakan sektor yang sensitif dengan kenaikan USD dan penurunan ringgit, dan kadar

growth
 syarikat lebih rendah berbanding dengan sektor glove dan lain-lain. Jadi, sektor ini mempunyai
kenaikan yang lebih banyak sekiranya USD menaik, tetapi harus diingat, sekiranya USD jatuh sektor ini juga
sangat sensitif dan turun dengan sangat banyak sekali.
Pada masa market jatuh hari ini, kita dapat lihat saham-saham eksport berada dalam keadaan menaik
seperti SYF, EVERGRN dan LIIHEN. Untuk fast in fast out, boleh cuba saham-saham tengah naik. Untuk
short dan mid term, boleh tengok saham yang sedang retrace dan bertahan pada paras sokongan (support).


Sektor Semikonduktor kini dalam Mode Agresif

Setelah sekian lama sektor defensif seperti makanan & telur menaik, akhirnya kita dapat lihat perubahan aliran tunai
kearah saham-saham semikonduktor (dan teknologi). Perubahan ini dapat lihat menggunakan

iSaham Sector Analysis
 dimana dari segi Short, Mid
& Long Term, sektor ini sudah menguasai tangga2 atas.

Apakah punca kekuatan sektor ini?

Salah satu faktor kekuatan ini ialah demand semiconduktor yang sentiasa kuat, disebabkan kebanyakan syarikat di
Malaysia terlibat secara langsung atau tidak langsung dengan pembinaan cip untuk smartphone Apple, Samsung &
smartphone buatan China.

Dari segi analisa teknikal pula, kita boleh buat penilaian hanya dengan membuat perbandingan antara indeks
teknologi melawan indeks biasa digunakan. Sebagai contoh, apabila kita membuat perbandingan antara NASDAQ
(saham2 teknologi di US) berbanding dengan DOW JONES, kita dapat melihat jelas NASDAQ menunjukkan kearah atas
sementara DOW JONES hanya dalam keadaan sideway (mendatar).

Kita boleh melihat perkara yang sama pada Bursa Malaysia, dimana sejak pertengahan mei indeks FBMKLCI jatuh
berturut2 tetapi indeks TECHNOLOGY terus menerus melakukan kenaikan. Pada jangka masa tersebut hanya saham
defensif sahaja yang naik tetapi pelik sektor teknologi yang agresif juga sudah mula melakukan kenaikan.

Kekuatan melawan arus (dan kepelikan) ini harus diberi perhatian yang tinggi untuk para pelabur sebab kenaikan
pada sesuatu sektor boleh bertahan lama dan memberi pulangan lumayan lebih-lebih lagi jika beli pada permulaan
trend (lihat sektor glove yang tidak berhenti2 naik).
Apabila saham teknologi menaik, time2 ni banyak retailer masuk semula ke dalam market, sebab banyak saham2
murah dari sektor ini. Harus diingatkan, musim teknologi naik, saham sen2 banyak yang naik, peratus2 pun besar,
jangan da naik baru nak beli, takut "duduk sorang2, yang lain da lari."

Beli dengan strategi. Antara saham-saham semikonduktor / teknologi yang mempunyai iSaham Score yang tinggi
ialah INARI, GTRONIC, VITROX, KESM, VIS.

1.
https://www.isaham.my/sector/semiconductors

2.
https://www.isaham.my/sector/technology

Mode agresif sedang berlangsung! Apakah mode anda sekarang?


Semak Laporan Kredit Secara Percuma dengan CTOS

Banyak sektor pekerjaan yang terjejas akibat pandemik COVID-19 dan menjejaskan sumber kewangan golongan pekerja. Berikutan hal ini, BNM memberikan moratorium secara automatik kepada peminjam yang termasuklah dalam kalangan rakyat jelata. Mungkin tak ramai yang nak buat pinjaman bank buat masa ini, tapi anda boleh semak rekod kredit anda secara percuma untuk waktu terhad. Promosi ini dianjurkan oleh CTOS yang merupakan salah satu Credit Reporting Agency (CRA) atau agensi pelaporan kredit yang sah di Malaysia.

Dalam hari biasa, anda perlu belanjakan sebanyak RM 25 untuk dapatkan laporan kredit anda, tak termasuk SST. Hari ini, anda boleh dapatkan laporan ini secara percuma. Kenapa dan bagaimana boleh percuma? Sebab bermula 1 April 2020, CTOS memberikan 100,000 laporan kredit skor CTOS
secara PERCUMA
. Ini adalah untuk memudahkan rakyat Malaysia menilai keupayaan kewangan mereka di kala pandemik COVID-19 ini berlaku.

Anda cuma perlu daftarkan akaun CTOS ID dan beli laporan dengan memasukkan kod promo untuk dapatkan laporan kredit ini secara percuma. Kami akan tuliskan cara-caranya dan anda boleh mengikut langkah-langkah seperti di bawah.

1. Pergi ke laman web CTOS

Layari laman web CTOS di
https://ctoscredit.com.my
.

2. Daftarkan CTOS ID

Tekan butang Sign Up. Sekiranya anda sudah pun mendaftarkan CTOS ID, boleh langkau ke poin ke-3.

a. Isi maklumat yang diperlukan

Isikan maklumat yang diperlukan. Isi nombor telefon bimbit dan sahkan dengan kod TAC. Tekan "Continue".

Dalam skrin yang berikutnya, anda akan diminta untuk mengesahkan maklumat beberapa lagi maklumat akaun. Ikut sahaja langkah yang digariskan.

b. Tunggu pengesahan akaun

Pengesahan akaun boleh jadi mengambil masa, boleh juga siap dengan segera. Apabila berjaya, pihak CTOS akan menghantar email kepada anda yang memberitahu akaun anda sedia untuk digunakan.

3. Log masuk akaun

Dah ada akaun, bolehlah log masuk ke dalam akaun anda. Isikan maklumat log masuk yang ditetapkan tadi.

4. Beli laporan dengan kod promo

Dari dashboard, anda boleh lihat pelbagai maklumat diri. Dari sini juga, anda boleh beli laporan kredit. Tekan Buy Report untuk pesanan belian.

a. Masukkan kod promosi

Gunakan kod promosi kempen CTOS Cares sempena pandemik COVID-19 ini. Kod promosinya ialah
FREEMCO20
. Isikan ke dalam ruangan voucher, dan tekan "Apply". Sekiranya berjaya, harga akan dikemaskini kepada RM 0 iaitu percuma.

b. Hantarkan pesanan

Untuk Payment method, gunakan sahaja mana-mana kaedah. Tekan "Checkout", anda akan terus boleh dapatkan akses kepada laporan yang dipesan tadi.

Laporan kredit boleh dilihat di ruangan dashboard atau pada email yang didaftarkan tadi.


Senheng Melihat Peluang dalam Pasaran Industri E&E

Senheng New Retail Berhad

Senheng New Retail Berhad adalah sebuah syarikat yang terlibat dalam perkhidmatan peruncitan eletrik dan eletronik (E&E) yang terbesar di Malaysia. Butiran IPO Senheng adalah seperti berikut:

Harga IPO:

RM 1.07

Status syariah:

Dinilai syariah oleh SAC

Pasaran:

Utama

Permodalan pasaran:

RM 1.6 bilion

Nisbah PE:

28.84 (FY 2020)

Permohonan ditutup:

10 Januari 2022

Cabutan saham:

12 Januari 2022

Tarikh penyenaraian:

25 Januari 2022

Bisnes Senheng

Senheng telah diperbadankan sebagai syarikat awam pada 21 Mei 2021 di bawah nama Senheng New Retail Berhad. Syarikat ini menjalankan perniagaan peruncitan untuk barangan eletrik dan eletronik.

Syarikat Senheng menawarkan penjualan peralatan digital, audio dan perkakas rumah. Selain itu, syarikat ini juga menawarkan perkhidmatan selepas jualan seperti pemasangan, penyelenggaraan dan penghantaran. Sehingga kini, syarikat Senheng telah memasarkan lebih 280 jumlah jenama terkenal di kedai mereka.

Senheng, peruncit barangan eletrik dan eletronik terbesar di Malaysia

Syarikat ini pernah diiktiraf sebagai syarikat peruncit elektrik terbesar di Malaysia oleh Malaysian Book of Records pada tahun 1998 dan mencapai bilangan outlet yang ke-100 pada tahun 2008. Setakat ini, keseluruhan rangkaian kedai Senheng telah mencapai 105 buah.

Kesan Covid-19 terhadap bisnes

Pada 18 Mac 2020 yang lalu, kebanyakan perniagaan terutamanya yang bukan keutamaan diarah untuk tutup bagi mematuhi peraturan Perintah Kawalan Pergerakan (PKP) yang telah ditetapkan. Ini termasuklah kedai-kedai fizikal milik Senheng di seluruh negara.

Meskipun dengan penutupan sementara premis, pendapatan Senheng untuk FYE 2020 dan FPE 2021 meningkat sebanyak 13.1% dan 20.9% berbanding FYE 2019 dan FPE 2020. Hal ini terjadi kerana terdapat permintaan yang tinggi dari pelanggan untuk barangan eletrik dan eletronik sewaktu PKP dijalankan.

Antara penyumbang kepada peningkatan pendapatan Senheng termasuk program kesetiaan PlusOne yang menarik pelanggan baru dan sedia ada, serta penjualan secara atas talian dan secara telemarketing.

Prestasi kewangan

Pendapatan syarikat dan EBITDA (pendapatan sebelum faedah, cukai, susut nilai dan pelunasan) Senheng mengalami kenaikan pada tahun 2020 iaitu sebanyak RM 149.91 juta dan RM 12.66 juta berbanding tahun 2019 walaupun dengan penutupan kedai fizikal semasa PKP. Tambahan lagi, pada 6 April 2020, CDC dan hub serantau telah dibenarkan beroperasi dengan kebenaran MOT untuk memenuhi permintaan atas talian. Kesemua kedai mula dibuka sepenuhnya pada 4 Mei 2020 di Semenanjung Malaysia dan 10 Mei 2020 bagi Sabah dan Sarawak.

Peningkatan pada FPE 2021 sebanyak RM 116.38 juta dan EBITDA sebanyak RM 13.22 juta berbanding FPE 2020 pula adalah disebabkan kelonggaran PKP pada tahun 2021.

Prestasi kewangan Senheng

Pendapatan Senheng melalui segmen perniagaannya dibahagikan kepada dua, iaitu melalui penjualan peralatan eletrik dan eletronik, serta perkhidmatan waranti. Pendapatan daripada penjualan produk eletrik dan eletronik ini pula boleh dibahagikan kepada peralatan digital, peralatan audio, peralatan rumah, lain-lain produk, dan perkhidmatan selepas jualan.

Pada FYE 2020, pendapatan penjualan barang eletrik dan eletronik terutamanya adalah yang tertinggi berbanding FYE 2019 dan FYE 2018. Ini kerana, terdapat permintaan tinggi daripada pelanggan sewaktu PKP disebabkan ramai yang tidak dibenarkan untuk keluar dari rumah, walaupun ke tempat kerja.

Peningkatan pada FPE 2021 menjadi RM 640.68 juta berbanding RM 526.23 juta pada FPE 2020 pula adalah disebabkan oleh kedai-kedai fizikal Senheng yang sudah mula beroperasi semula.

Pendapatan Senheng mengikut segmen.

Pada tahun 2021, kesemua segmen ini mengalami peningkatan berbanding tahun sebelumnya kerana pembukaan penuh kedai fizikal dan juga disebabkan kebanyakan aktiviti ekonomi yang sudah mula beroperasi. Antara peningkatan yang dapat dilihat adalah segmen peralatan digital yang memperoleh keuntungan sebanyak RM 55,821 iaitu bersamaan 30.6% peningkatan berbanding tahun 2020.

Strategi IPO dan masa depan

Dana yang diterima dari IPO ini akan digunakan untuk tujuan seperti yang berikut:

Dana

Nilai (Juta)

Peratusan (%)

Menaik taraf dan mengembangkan cawangan

160.5

60

Pembayaran hutang bank

46

17.2

Membangunkan jenama baru perniagaan

22

8.22

Menambahbaik dan mengembangkan gudang dan logistik

20

7.48

Meningkatkan infrastruktur digital

9.7

3.63

Perbelanjaan penyenaraian

9.3

3.47

Jumlah

267.5

100.0

Majoriti dana sebanyak RM 160.50 juta akan dimanfaatkan dengan menaik taraf kedai Senheng kepada Grand Senheng atau Grand Senheng Elite, melancarkan kedai dengan konsep baru bernama Grand SenQ dan membuka cawangan di kawasan yang kurang mendapat perhatian di Malaysia. Oleh itu, dana sebanyak 60% itu akan digunakan untuk pemilikan hartanah yang baru, bayaran sewa dan kos penyediaan untuk membuka kedai baru dan menaik taraf kedai yang sedia ada.

Selain itu, 17.2% atau RM 46 juta dana akan digunakan untuk membuat pembayaran pinjaman kepada bank. Tujuan pembayaran hutang dilakukan adalah untuk memberi impak positif kepada kewangan syarikat dan juga untuk mendapatkan penjimatan faedah pembayaran sebanyak RM 1.67 juta iaitu 3.62% setahun.

Selebihnya, dana yang diperolehi melalui tawaran awam awal ini akan digunakan untuk membangunkan jenama dan perniagaan baru (8.22%), membangunkan dan menaiktaraf gudang dan logistik (7.48%), serta meningkatkan infrastruktur digital syarikat (3.63%). Baki dana sebanyak RM 9.3 juta pula akan digunakan untuk menanggung kos penyenaraian.

Analisis bisnes dan industri Senheng

Mengikut Laporan IMR, Senheng adalah peruncit rangkaian eletrik dan eletronik terbesar di Malaysia mengikut pendapatan, dengan jumlah penjualan sebanyak RM 1.29 bilion pada FYE 2020. Kedai fizikal Senheng sebanyak 105 buah juga boleh didapati di seluruh Malaysia dan juga secara atas talian.

Industri E&E

Produk E&E pada masa kini adalah antara produk yang sering digunakan oleh orang ramai dalam menjalankan aktiviti-aktiviti harian. Selain peralatan eletrik asas seperti peti ais dan mesin basuh, telefon bimbit juga telah menjadi suatu keperluan bagi setiap individu. Tanpa kita sedari, peralatan-peralatan ini telah membantu untuk memudahkan kerja seharian kita.

Produk E&E terbahagi kepada pelbagai jenis dan berbeza mengikut fungsinya. Jika sebelum ini produk E&E hanya bertumpu kepada fungsi yang tertentu, kini kebanyakan peralatannya mempunyai fungsi-fungsi tambahan seperti penjimatan tenaga dan penggunaan teknologi pintar.

Antara contoh produk E&E. Gambar: Prospectus Senheng

Kebanyakan pemain industri E&E mempunyai kedai fizikal dan juga atas talian. Hal ini memudahkan pengguna untuk menjadi lebih fleksibel dalam membeli peralatan eletrik dan elektronik.

Prestasi industri E&E

Saiz pengguna industri E&E diwakili oleh penjualan peralatan digital, audio dan peralatan rumah. Bagi tahun 2020, industri E&E telah menunjukkan kenaikan CAGR sebanyak 3.99% semenjak tahun 2018, iaitu daripada RM 54.56 bilion kepada RM 54.56 bilion. Manakala untuk YOY pula, terdapat penurunan penjualan sebanyak 6.16%, akibat kesan dari pandemik COVID-19. Aktiviti ekonomi yang terjejas turut menggangu pendapatan orang ramai, justeru menyebabkan penurunan kuasa membeli dari pengguna. PKP juga adalah salah satu faktor yang telah menyumbang kepada penurunan ini kerana ia telah menyebabkan pengguna mengelak untuk keluar rumah melainkan jika perlu.

Gambar: Prospectus Senheng

Walau bagaimanapun, secara keseluruhan, industri E&E masih lagi stabil pada tahun 2020 ini atas permintaan yang tinggi terutamanya terhadap peralatan digital serta peralatan rumah akibat PKP. Selain itu, bantuan kerajaan dan kebenaran mengeluarkan dana dari akaun KWSP juga telah membantu pengguna untuk berbelanja.

Persaingan

Disebabkan Senheng terlibat dalam peruncitan produk E&E di Malaysia secara fizikal dan atas talian, pesaingnya juga dipilih berdasarkan kriteria yang sama, iaitu penglibatan dalam penjualan produk E&E, menggunakan platform yang sama dengan Senheng (fizikal dan atas talian) dan mempunyai pendapatan lebih RM 50 juta pada penyata kewangan terkini.

Antara pemain industri E&E di Malaysia (termasuk syarikat Senheng New Retail Berhad) boleh dilihat di dalam senarai di bawah.

Gambar: Prospectus Senheng

Perbincangan

Senheng adalah pemain industri E&E terbesar di Malaysia dengan pendapatan melebihi RM 1 bilion bagi FYE 2020. Secara keseluruhan, syarikat ini mencatatkan penumbuhan yang sihat walaupun dikala pandemik dan perintah kawalan pergerakan yang berulang.

Meskipun pendapatan Senheng bagi 3QFY21 dilaporkan jatuh 22% berbanding tahun sebelumnya, berdasarkan keuntungan selama 9 bulan sehingga September 2021, syarikat ini masih lagi mempunyai pendapatan yang positif dengan peningkatan sebanyak 21.22% iaitu RM 34.05 juta berbanding tahun sebelumnya. (Sumber:
The Edge
)


Sentimen Politik dalam Pasaran Saham

Sejak akhir-akhir ini, politik di Malaysia kelihatan bergelora. Ketika ini, isu keabsahan Perdana Menteri sudah terungkai dan kemudian disusuli dengan topik siapakah yang bakal menjadi Perdana Menteri yang terbaru. Tidak lama lagi akan terjawab siapakah pemimpin politik yang mendapat sokongan terkuat dalam pentadbiran sekarang dan akan dilantik menjadi Perdana Menteri yang ke-9 menggantikan Tan Sri Muhyiddin Yassin.

Kesan politik kepada pasaran saham

Tidak boleh dinafikan, ketidakstabilan politik dapat memberi kesan kepada ekonomi dan pasaran saham negara. Krisis politik yang berlanjutan ini telah menyebabkan indeks
FBMKLCI
 mencatatkan penurunan sehingga 1483.80 pada 4 Ogos 2021.

Indeks FBMKLCI

Apabila krisis politik berlaku, saham-saham berkaitan dengan ahli dan parti politik akan menjadi tumpuan para pelabur. Berikut adalah senarai ahli dan parti politik yang dikaitkan dengan saham syarikat tertentu:

1. Barisan Nasional (BN)

Utusan Malaysia (telah dinyahsenarai) - UMNO memiliki 49.77% saham Utusan

Media Prima Bhd
 - UMNO memiliki 19.05% saham melalui Gabungan Kesturi Sdn Bhd dan Altima Inc.

Star Media Group Bhd
 - Malaysia Chinese Association (MCA) memiliki 43.03% saham.

My E.G. Service Bhd
 - syarikat ini dikhabarkan mempunyai hubungan yang kuat dengan kepimpinan BN.

Datasonic Group Bhd
 - Syarikat ini berkaitan dengan Presiden UMNO sekarang iaitu Datuk Sri Dr Ahmad Zahid Hamidi.

2. Tun Mahathir Mohammad

Sumber gambar: The Star

Berjaya Assets Bhd
,
Berjaya Corporation Bhd
,
Berjaya Food Bhd
,
Berjaya Land Bhd
,
Berjaya Sports Toto Bhd
 - dimiliki oleh Tan Sri Dato Seri Vincent Tan yang mempunyai hubungan baik dengan Tun Mahathir.

Bermaz Auto Bhd
 - pemegang saham utama ialah Tan Sri Dato Vincent Tan.

PPB Group Bhd
 dan
Malaysian Bulk Carriers Bhd
 - dimiliki oleh Robert Kuok, iaitu salah satu ahli
Council of Elders
 yang ditubuhkan oleh Tun Mahathir pada tahun 2018.

Opcom Holdings Bhd
 - anak beliau, Dato Mukhriz Mahathir antara pemegang saham utama syarikat ini.

Petron Corporation
 - anak beliau, Mirzan Mahathir adalah ahli lembaga pengarah syarikat ini.

3. Dato Seri Najib Razak

Sumber gambar: Focus Malaysia

Sersol Berhad
 - anak beliau, Mohd Nazifuddin Najib adalah pemegang saham utama sebelum ini sehingga akhir tahun 2018.

George Kent (M) Bhd
 dan
Johan Holdings Bhd
 - pemegang saham utama syarikat ini ialah Tan Sri Dato' Tan Kay Hock, iaitu kawan rapat Dato' Sri Najib.

CIMB Berhad
 - Pengarah Urusan adalah adik beliau, Dato' Sri Nazir Razak

Malton Bhd
 - terkenal dengan pengembangan KL Pavilion oleh Tan Sri Desmond yang berkawan rapat dengan beliau.

WCT Holdings Bhd
 - syarikat ini dikendalikan oleh Tan Sri Desmond

4. Tan Sri Muhyiddin Yassin

Sumber gambar: Berita Harian

Eden Inc Bhd
 dan
Thiriven Global Bhd
 - berkaitan dengan Datuk Fakhri Yassin Mahiaddin, iaitu anak beliau.

5. Dato Sri Anwar Ibrahim

Sumber gambar: Berita Harian

Advance Synergy Bhd
 - Pengerusi syarikat, Datuk Ahmad Sebi Bakar dikatakan mempunyai kaitan dengan beliau

Malayan United Industries Bhd
,
MUI Properties Bhd
 dan
Pan Malaysia Holdings Bhd
 - adik beliau iaitu Dato Farizan Ibrahim ialah pengarah kedua-dua syarikat ini

Kesimpulan

Apabila berlaku krisis dan perubahan politik di Malaysia seperti perubahan tampuk pimpinan atau pertukaran kerajaan, akan terjadi perubahan yang drastik dan anomali pada harga saham syarikat tertentu di Bursa Malaysia. Ini mungkin disebabkan jualan panik oleh para pelabur atau ada pihak tertentu yang cuba mencipta spekulasi untuk mengaut keuntungan.

Ketika pertama kali BN tumbang di dalam pilihan raya umum ke-14, saham-saham syarikat yang berkaitan dengan pimpinan dan parti komponen BN jatuh dengan teruk. Contohnya pada 8 Mei, harga saham UTUSAN jatuh sebanyak 22.58%, manakala saham George Kent jatuh sebanyak 61%.

Antara contoh lain, pada tahun lepas, apabila Dato Seri Anwar dikatakan mempunyai cukup sokongan untuk menjadi Perdana Menteri,
saham ASB melonjak naik
 sehingga 20.45%.

Walaupun saham-saham di atas dikaitkan secara langsung atau tidak langsung dengan pemimpin parti politik, namun pelabur haruslah berhati-hati supaya tidak dimanipulasi oleh individu tertentu.

Boleh jadi saham-saham yang disenaraikan di atas hanyalah spekulasi dan tidaklah berkaitan dengan mana-mana pemimpin tersebut.

Tanpa bercakap pasal saham, sekiranya kita ingin melihat maklumat sekali imbas tentang ahli politik di Malaysia, kita boleh lihat maklumat ini di
Politika.my
 . Platform tersebut memaparkan pelbagai data pada ahli politik yang sekarang menduduki parlimen dan terdapat juga cara untuk menilai ahli politik dengan fungsi
rating
 dan
review
.

Rujukan

The Edge Markets | Politically-linkend media groups spotlight

BN-linked counters show signs price recovery | The Edge Markets

Muhyiddin-linked stocks soar | The Edge Markets

Datasonic, MyEG hit news charges against former DPM | The Edge Markets

Mokhzani Mahathir-linked Eduspec rises post-GE14 | The Edge Markets

Najib-linked stocks George Kent, Johan, Malton hit hard in post-election trad | Malay Mail


Sentimen Positif Pelancongan Malaysia menurut Knight Frank

Menurut Knight Frank, sentimen positif terhadap sektor pelancongan Malaysia didasari beberapa faktor. Antaranya adalah penemuan vaksin Covid-19 yang membolehkan rakyat melancong kembali. Selain itu, kejatuhan harga hotel di kala pandemik yang membolehkan pemilik baru mengambil alih hotel-hotel pada harga yang lebih rendah dan kemudiannya menawarkan harga menginap pada harga yang lebih kompetitif.

Penerangan lanjut mengenai faktor-faktor ini seperti di bawah:

Penemuan Vaksin

Apabila diumumkan bahawa vaksin akan disuntik kepada rakyat khasnya petugas barisan hadapan menjelang Mac dan April sentimen terhadap sektor pelancongan akan bertukar positif. Hal ini kerana apabila barisan hadapan mendapat vaksin, maka petugas berisiko tinggi akan mendapat imuniti. Hospital akan boleh digunakan sebagai tempat selamat untuk vaksinasi lebih ramai rakyat. Sekaligus apabila rakyat mendapat imuniti, rakyat boleh kembali melancong seperti sebelum ini.

Kejatuhan Harga Hotel dan Pengambilalihan oleh Pemilik Baru

Menurut Knight Frank, pelabur bijak kini mengambil peluang untuk membeli hotel-hotel pada harga lebih murah dari biasa akibat Covid-19. Hal ini kerana ada pemilik yang mengalami masalah aliran tunai disebabkan tiada pelanggan sepanjang Covid ini berlaku. Diskaun yang bakal diberikan dianggarkan pada sekitar 10-13%. 16% dari responden Knight Frank mengatakan akan membeli hotel dalam masa 6 bulan akan datang.

89% responden Knight Frank juga mengatakan faktor utama yang mendorong mereka untuk melabur dengan membeli hotel adalah kedatangan pelancong dan akses penerbangan ke lokasi hotel mereka. Sebagai contoh, penerbangan terus ke Langkawi akan menjadi faktor yang mendorong mereka untuk melabur.

Rumusan

Faktor yang mendorong pelabur untuk melihat sektor pelancongan dengan sentimen positif adalah penemuan vaksin dan juga kejatuhan harga hotel yang membolehkan mereka menjadi pelabur bijak dan mengambil kesempatan. Faktor yang mendorong pelancong  untuk melihat sektor pelancongan dengan sentimen positif pula adalah kerana penemuan vaksin dan juga bakal jatuhnya kos menginap semalaman di hotel-hotel.